text:
PHILIPSBURG – “Te awe nos ta esklabo” “Laga nos lidernan liderá nos.” “Afó ku Hulanda.” E demonstrashon silensioso djárason ‘Stand for SXM’ pa un Sint Maarten mas fuerte, a resultá di ta espesialmente un protesta na bos haltu kontra envolvimentu hulandes.
“Hulanda ta konosí komo e lugá di droga di mas grandi na mundu. E ora ei mi ta haña masha straño ku nan ta bin bisa aki ku nos ta riba mal kaminda”, e demonstrante Josianne Fleming-Artsen, ku di 2014 te 2015 tabata minister plenipotensiario na Hulanda, ta bisa.
Outor Tim van Dijk (Na Ingles)
Segun polis un 250 hende a protestá. Un kombinashon di polítiko i siudadano prekupá. Rhoda Arrindell di e organisashon I Stand Up for St. Maarten Foundation, ta bisa ku mas ku mil hende tambe a firma un petishon.
Mas outonomia
Ku esaki esnan ku a firma ta pidi parlamento pa aktua riba kuater punto. E puntonan aki espesialmente ta mustra dede inkriminante riba Hulanda ku lo ta stroba e isla di tin mas outonomia.
“Hulanda ta mete muchu, e hendenan ta haña aki. Nos ta kolaborá ku defensa, nashonalidat i asuntunan eksterior. Pero sobrá Hulanda mester laga na nos, ta p’esei nos tin outonomia”, Elton Jones, ku tambe ta di e organisashon, ta bisa. Arrindell i Jones tambe ta aktivo polítikamente na e isla.
Den e petishon tin pará ku mester bolbe organisá e referèndem di pueblo tokante konstitushon. E konstitushon ei mester bira mas moderno, esnan ku a firma ta haña. Ademas nan ke pa gobièrnu hulandes tene su mes na e konvenio di Nashonnan Uní pa outonomia.
E demonstrantenan , ku tabata skander ‘Enough is enough’ i ‘Let our leaders lead’, òf tabata kanta himno, no ta bai parlamento so. Representashon hulandes, Ministerio Públiko, gobernador i komo último gobièrnu tur ta haña un kopia di e petishon kompañá pa gritunan di protesta.”Nos ke pa nan tambe sa kiko ta pasando” , Jones ta bisa.
Ministerio Públiko ta persiguí ‘selektivamente’
Ministerio Públiko (OM) ta un blanko importante di e protesta. Pasobra e petishon ke un investigashon tambe di e funshonamentu di hustisia. I espesialmente di e manera di traha di OM ku ta investigá i persiguí ‘selektivamente’, segun e protesta.
Ku esaki sigur ke men e persekushon di e lider di United Democrats Theo Heyliger. Siman pasá Korte Komun di Hustisia a husga ku por persiguí Heyliger, ku huntu ku su partido a gana e último elekshonnan. Pa soborno di un kolega parlamentario seis aña pasá.
E demonstrashon anto tambe tabata pa enkurashá Heyliger. I pa akusá Hulanda ku nan ta stroba e lidernan lokal di hasi nan trabou. Kaminda nèt despues di orkan Irma nan mester traha masha duru pa lanta e isla pon’é riba pia atrobe.
‘Pasobra Sint Maarten por a hasi esaki e mes masha bon, sin e konstrukshon di Banko Mundial’, Heyliger ta bisa. E ke men e 470 mion euro ku Hulanda a pone na Banko Mundial pa rekonstrukshon di Sint Maarten despues di e orkan.
Heyliger ta kana poko skondí, patras den e marcha di protesta. Pa evitá ku hende lo pensa ku ta e a organisá e demonstrashon.


c: text/html

text:
Jaaropgave Pensioen 2010
ANUNCIO RELACIONA CU JAAROPGAVE PENSIOEN DI AOV 2010 Y DECLARACION DI ENTRADA
Entre dia 12 di augustus y 26 di augustus tur pensionado cu ta ricibi pensioen di AOV lo ricibi e ‘jaaropgave 2010’ y e ‘declaracion di entrada’. E documentonan aki ta ser entrega na e adres pa cual e pensionado ta registra na SVb. Ta avisa tur pensionado pa warda e documentonan aki bon. SVb ta entrega ambos documento un biaha so.
Pa mas informacion por yama 527 2760.
ir. Edwin M. Jacobs
Director

robotstxt: allowed

filter: keep


text:
Loganville, Georgia, Estados Unidos- Diahuebs mainta algo prome cu 5’or, Polis di Gwinnet County ta wordo manda na un cas riba Emory Lane na Loganville, despues cu un dama ta yama 911 bisando cu varios personanan a wordo hinka na e adres aki.
Na yegada di e agentenan nan ta bin topa cu un situacion hopi horendo, den e cas tabata tin 4 mucha chikito y un homber adulto morto, e di cinco mucha tabata bibo y cu heridanan hopi serio, mesora e ta wordo transporta pa hospital. E hefe di polis a bisa cu nunca e lo por a spera di topa algo horendo asina.
E dama kende ta casa di e victima masculino y ta mama di e muchanan cu a wordo haya morto den e cas, ta e sospechoso principal den e caso aki.
Team di recherche ta trahando riba e caso aki pa identifica e victimanan, nan edadnan y tambe kiko lo por a conduci e mama pa haci algo asina aki cu su propio yiunan y casa.


text:
ORANJESTAD, Aruba : Recientemente AIB Bank N.V. a celebra cu e contratista Aguirre Garcia & Sons a yega e punto mas halto di construccion durante renobacion di e edificio situa den Zuidstraat, net patras di e edificio actual di AIB Bank den Wilhelminastraat. Nos a acerca Director Di AIB BANK pa un entrevista recientemente pa sa di inversion haci. “Nos tabatin hopi opcion, pero a scoge esun mas cu ta pas cu nos balornan como banco. Cu esaki nos ta subraya nos compromiso serio como un bon ciudadano corporativo, di ta inverti nos placa bek den nos economia y mes momento rescata un monumento”, asina Frendsel Giel, Director di AIB Bank N.V. a duna di conoce.
Desde aña 1998 AIB Bank a muda pa nan edificio actual den Wilhelminastraat. Cu tempo, dor di crecemento continuo, a huur un edificio mas den banda. Pero 5 aña pasa, AIB Bank a adkiri e edificio den Zuidstraat, unda antes tabata Museo Numismatico. Awor a opta pa renob’e, manteniendo su estilo monumental, pero agregando aspectonan moderno pa acomoda entre 10 pa 15 empleado di varios departamento di e banco. Na tur e proyecto ta costa mas o menos 1.3 miyon florin.
“Pa nos ta importante sigui inverti den e economia cu tanto ta sostene nos y ta confia nos cu proyectonan grandi. Ultimo añanan nos a facilita fiansanan grandi pa Aruba, manera ta Hospital, proyectonan di Green Corridor, Watty Vos Boulevard, proyectonan di SOGA y FDA por ehempel addicional na e projectonan di sector priva. Ta e mesun confiansa cu nos ta haya di comercio, e mesun confiansa nos ta demostra bek dor di inverti den nos mesun economia”, di acuerdo cu Frendsel Giel.
Pa loke ta infrastructura di e banco, den pasado caba a inverti den cumpra e parkeerplaats cu tabata di santo y cu un luga pa laba auto. A traha un bunita cura rond di dje, y asina combirti’e den un parkeerplaats pa empleadonan di e banco, embeyeciendo Wilhelminastraat. Cu e adkisicion di e edificio den Zuidstraat, pega tras di e edificio di AIB Bank, lo crea henter un blok di Wilhelminastraat te Zuidstraat, bunita drecha y manteni. Ta nan intencion pa pone poco klinkers tambe den e area di e banco den Zuidstraat.
Si tur cos bay segun plan, lo entrega e proyecto na fin di e prome kwartaal di 2018, aunke cu te awor e trabounan ta mustrando bastante adelanta.
“Cu sosten y confiansa di comercio, nos lo sigui crece y lo sigui inverti den nos mesun economia, manera ta conservacion di e monumento aki. Nos ta masha orguyoso di por duna di nos banda pa sigui embeyece e area aki”, asina Frendsel Giel a termina bisando.


text:
KRALENDIJK - Notisia di polis di djárason 26 di mei te ku djabièrnè 28 di mei 2021
Kòntròl di alkohòl den ful swing
Riba djaweps 27 di mei a tene un kontrol di konsumo di alkohòl riba Kaya Internashonal. Durante esaki a para shofùr di 91 outo I di 11 skuter, pa hasi un ‘blaastest’. Di e 102 shofùrnan, 4 mester a bai warda pa hasi e análisis di rosea.
Bo ta manehá bou di influensia di alkohòl? Bo por haña un but, un prohibishon (temporal) pa manehá, un kastigu di prizòn òf un kombinashon di e kastigunan aki. E kastigu ta dependé di e seriedat di e situashon. Bo ta enbolbí den un aksidente? E ora ei e chèns ku ta tèst bo pa uzo di alkohòl ta mas grandi ku durante di un kòntròl regular.
Lo sigui kontrolá regularmente riba konsumo di alkohòl den tráfiko.
A detené hòmber ku tabata den bringamentu
Den oranan di anochi, alrededor di 7.15 or riba djaweps 27 di mei, un bringamentu a tuma lugá na un snek situá na Kaya Simon Bolivar. Na yegada di polis tabatin un hòmber ku tabata insultá polis i ku no tabata duna oido na òrdu di polis. A detené pa ámbos violashon menshoná. Ta trata di e hòmber di inisial E.G.B. di 51 aña di edat.
Ladronisia den akomodashon turístiko
Riba djaweps 27 di mei, entre 1 or i 3 or di mardugá, deskonosínan a bai ku un tas di lomba di marka ‘Eastpack’ ku den dje entre otro un iPhone koló ros, for di den un akomodashon turístiko situá na Kaya Proud. Ta investigando e kaso.
Kiebro na Lima
Den un kas situá na Lima, deskonosínan a kibra drenta i a bai ku entre otro un televishon, un iPad, tres iPhone, dos oloshi i sèn kèsh. E kiebro a tuma lugá riba djárason, 26 di mei, mardugá, alrededor di 2 or. E kaso ta bou di investigashon.
Mèldu
Bo ta testigu di un situashon sospechoso? Bo ta mira komportamentu sospechoso òf un echo kastigabel ta tuma lugá? Mester di yudansa mesora? Mèldu esaki na polis. Polis ta evaluá kiko e posibilidatnan ta pa tuma akshon.
Unda mi ta mèldu kiko?
Por mèldu tantu via number di telefòn 717 8000, 715 8000 komo na bali di warda di polis. Naturalmente bo por mèldu serka e agente polisial riba kaya tambe.
Bo ta preferá keda anónimo? E ora ei por uza e number di telefòn 717 7251.
Yama 911 den situashon di urgensia òf ora gara un persona ta kometé un akto kastigabel. Yama 911 ora mester di ayudo den situashonnan di bida òf morto. Ora señalá situashonnan sospechoso òf si bo ta testigu di un krímen. Òf por ehèmpel despues di un aksidente di tráfiko, kandela òf ora un hende ta kibra pa drenta. E ora ei kada sekònde ta konta.
Ku ken mi por yama?
911 (emergensia/gara)
717 8000 òf 715 8000 (no ta emergensia, pero mester di atenshon di polis)
717 7251 (liña di tep anónimo)
Bo a mira algu sospechoso? Yama 717 8000 òf e liña di tep anónimo 717 7251.


text: 9 Mi ta papia e bèrdat en konekshon ku Kristu; mi no ta gaña, ya ku pa medio di spiritu santu mi konsenshi ta duna testimonio huntu ku mi,2 ku mi tin un tristesa profundo i un doló kontinuo den mi kurason.3 Pasobra mi ta dispuesto di ta separá for di Kristu komo esun maldishoná, si esei lo a yuda mi rumannan, mi famia segun karni,4 esta, e israelitanan. Nan ta esnan ku Dios a adoptá komo yu, esnan ku el a duna gloria, pakto, e Lei, promesa i tambe e privilegio di rindi sirbishi sagrado.5 Nan ta tambe desendiente di e antepasadonan for di ken Kristu a bini segun karni. Dios, ku ta riba tur, sea alabá pa semper. Amèn.6 Ma no ta manera kos ku e palabra di Dios a faya. Ke men, no ta tur ku a nase di Israel ta israelita,7 ni no ta pasobra nan ta desendiente di Abraham nan tur realmente ta su yu, ma ta pará skirbí: “Esnan ku lo ser yamá ‘bo desendientenan’ lo bini mediante Isak.”8 Es desir, no ta e yunan ku a nase den karni ta realmente yu di Dios, pero ta e yunan di e promesa ta ser konsiderá komo desendiente.9 Pasobra Dios a duna e siguiente promesa: “Otro aña na e tempu akí lo mi bini, i Sara lo haña un yu hòmber.”10 Ma no ta e tempu ei so Dios a duna un promesa, sino tambe ora Rebeka a konsebí oochi pa medio di Isak, nos antepasado.11 Ora nan no a nase ainda ni no a praktiká nada bon òf malu (pa e skohementu segun e propósito di Dios por sigui dependé, no riba obra, sino riba Esun ku ta yama),12 Dios a bisa Rebeka: “Esun mayó lo ta esklabo di esun mas yòn.”13 Manera ta pará skirbí: “Mi a stima Yakòb, pero mi a odia Esou.”14 Kiko nos lo bisa anto? Ku Dios ta inhustu? Apsolutamente ku nò!15 Pasobra el a bisa Moises: “Lo mi tene miserikòrdia di esun ku mi ke tene miserikòrdia, i lo mi mustra kompashon na esun ku mi ke mustra kompashon.”16 Pues, e skohementu di Dios no ta dependé di esun ku ta deseá ni di esun ku ta hasi hopi esfuerso,* sino di Dios, kende ta tene miserikòrdia.17 Pasobra den e Skritura Dios ta bisa Fárao: “Pa e motibu akí mes mi a laga bo keda na bida, pa mi por demostrá mi poder pa medio di bo, i pa mi nòmber ser deklará riba henter e tera.”18 Pues, e ta tene miserikòrdia di esun ku e ke, ma e ta laga esun ku e ke bira tèrko.19 P’esei lo bo bisa mi: “Pakiko Dios ta kulpa* hende ainda anto? Pues ken por resistí su boluntat?”20 Pero ken abo ta, o hende, ku bo ta tribi di kontestá Dios? Akaso e kos formá di klei por bisa esun ku a form’é: “Pakiko bo a traha mi asin’akí?”21 Bo no sa ku e trahadó di pòchi di klei tin outoridat riba e klei pa traha for di e mesun klòmpi un pòchi pa uso onorabel, i un otro pa uso ku no ta onorabel?22 P’esei, kiko si Dios a soportá ku hopi pasenshi pòchinan di rabia prepará pa destrukshon, aunke e tabatin e boluntat pa demostrá su rabia i pa duna di konosé su poder?23 I kiko si el a hasi esaki a fin di por duna di konosé e rikesa di su gloria riba pòchinan di miserikòrdia ku el a prepará di antemano pa gloria,24 esta, nos, ku el a yama no solamente for di entre e hudiunan sino tambe for di entre e nashonnan?25 Ta manera e ta bisa tambe den e buki di Oséas: “Esnan ku no ta mi pueblo, lo mi yama ‘mi pueblo,’ i e muhé ku mi no tabata stima, lo mi yama ‘stimá’;26 i na e lugá kaminda mi a bisa nan: ‘Boso no ta mi pueblo,’ ei nan lo ser yamá ‘yu di e Dios bibu.’”27 Ademas, Isaías a sklama relashoná ku Israel: “Aunke e kantidat di e yunan di Israel por ta manera santu di laman, ta un restu so lo haña salbashon.28 Pasobra Yehova lo regla kuenta ku hende ku ta biba riba tera, i lo e hasi esaki kabalmente i sin tarda.”29 Ademas, manera Isaías a bisa di antemano: “Si Yehova di ehérsitonan no a laga desendiente pa nos, nos lo a bira meskos ku Sódoma ku Gomora.”30 Kiko nos lo bisa anto? Wèl, ku hende di e nashonnan, aunke nan no a hasi esfuerso pa sigui tras di hustisia, a bira hustu den bista di Dios pa motibu di fe;31 ma Israel, aunke nan a hasi esfuerso pa sigui tras di hustisia ku ta basá riba lei, no a kumpli ku e lei.32 Pakiko nò? Pasobra nan a hasi esfuerso pa sigui tras di hustisia, no mediante fe, ma supuestamente mediante obra. Nan a trompeká riba e “piedra di trompeká”;33 manera ta pará skirbí: “Wak! Mi ta pone den Sion un piedra di trompeká i un baranka ku ta kousa kaida, pero esun ku pone su fe den dje lo no keda desapuntá.”


text:
HARBIN, CHINA – Deporte Awe a logra haña e video di e kartelera kompleto den kua Jemyma Betrian a forma parti di dje den wikènt tras di lomba. Jemyma ‘Golden Girl’ Betrian a bringa den wikènt tras di lomba den e torneo yama ‘Kunlun Fight 3’ na China. Akinan un biaha mas Jemyma a sa di bai ku e título máksimo. Den e torneo aki Jemyma mester a bringa dos biaha i gana ambos pelea pa por bai ku e título.
Den e promé pelea Jemyma a enfrentá e Portuges, Katia Pedrosa. Akinan Jemyma a terminá e pelea den promé asalto ku un nòkout tékniko. Den e final, Jemyma a bringa kontra E Meidie di China. Den e pelea aki Jemyma a logra gana pa desishon unánime, e skor nan tabata di (30-28 ,30-27 i 30-28).
Ku e viktoria aki, Jemyma a logra e título di ‘WLF woman kickboxing world champion gold belt.’
E promé pelea di Jemyma ta kuminsá na di 26:00 minüt, miéntras ku e di dos pelea ta kuminsá na di 105:00 minüt.
Kortesia di: Wasu TV (www.wasu.cn)


text:
Mayor
Kico nos por nifica pa abo, mayor?
Conseho y guia
Duna conseho riba pregunta y/of preocupacion relaciona cu educacion di bo yiu y organisa curso pa
mayor tocante educacion di mucha di cero pa diesdos aña.
Charla
Organisa seminario, charla of tayer pa mayor relaciona cu educacion di yiu. Riba peticion por duna
charla na scol, na trabao of na un centro di mucha.
Material
Tin varios material informativo tocante educacion di mucha di cero te cu diesdos aña (foyeto,
revista Apoyo y posters etc cu informacion riba diferente topico)
Articulo den corant y facebook.
Ta publica articulo den corantnan tocante topiconan cu tin di haber cu educacion di mucha.
Ariba pedido di mayor, nos por duna un copia di e articulo y asina por pasa busca esaki na FPNM
libremente.
Lista di centro
FPNM ta produci un lista di tur e centronan cu ta conoci pa FPNM. E lista aki ta disponibel pa tur
mayor cu ta busca un centro pa su yiu. E lista no ta un lista di recomendacion pero FPNM por duna
mayornan conseho y indicacion con pa scoge un centro di calidad. Finalmente e mayor mes mester
scoge e centro di cuido pa su yiu.
Lista di actividad y guia escolar
Varios lista disponibel: lista di centro di cuido y guia pa mucha, actividadnan pa mucha despues di scol,
actividadnan den vacacion escolar, huiswerkbegeleiding y bijles.
Opvoedvisie
Comision “Opvoedvisie”, cu Fundacion Pa Nos Muchanan tambe ta forma parti di dje, a traha un video
tocante e vision di lantamento di mucha y hoben na Aruba, esta vision di educacion. Cera conoci cu e
vision, hunto cu e 6 puntonan basico riba cua e vision aki ta ancra.


text:
Aktual
Notisia
Sosten di corona for di unidat SZW ta terminá despues di 19 luna
15-10-2021 | 22:02
E ‘Tijdelijke subsidieregeling loonkosten en inkomensverlies CN’ (Areglo di supsidio temporal di gastu di suèldu i pèrdida di ...
Detenshon na Aeropuerto Flamingo na Boneiru
14-10-2021 | 22:02
Riba djamars 12 di òktober 2021, alrededor di 4.45 or di atardi, Duana a detené un pasahero sospechá di kontrabanda di droga na ...
Modifikashon importante di e Lei di Labamentu di Plaka i Finansiamentu di Terorismo BES spliká durante seminario
13-10-2021 | 00:00
Promé di yüli 2021, a formulá e Lei di Prevenshon di Labamentu di Plaka i Finansiamentu di Terorismo BES (Wwft BES) mas kla. Riba ...
DUO ta habri ofisinanan temporal den region di Karibe
12-10-2021 | 18:26
Den hèrfst, Dienst Uitvoering Onderwijs (DUO) lo habri ofisinanan temporal na Aruba, Kòrsou i Boneiru pa hiba kombersashonnan ku ...
Destaho pa guia di studiante di Hulanda Karibense a kuminsá
07-10-2021 | 00:00
Ministerio di Enseñansa, Kultura i Siensia ta ehekutá un destaho públiko pa selektá un partido den merkado pa e akohida i guia di ...
Marechaussee ta hasi detenshon riba sospecho di falsifikashon di tèst di Covid
06-10-2021 | 22:48
Riba djárason, 6 di òktober 2021, Koninklijke Marechaussee (KMar) na Boneiru a detené un dama di 42 aña di edat, riba sospecho di ...
Kambio prosedura Attestatie de Vita
04-10-2021 | 00:00
Entrante promé di novèmber 2021 un kambio di importansia ta drenta na vigor pa personanan ku ta risibí Penshun di Behes (Algemeen ...
Relato anual 2020 Komishon supervishon di protekshon di dato personal
29-09-2021 | 18:02
E Komishon supervishon di protekshon di dato personal Boneiru, Sint Eustatius i Saba a publiká e relato anual di 2020. Den e ...
Oumentá e oportunidatnan di merkado laboral pa studiantenan lokal
27-09-2021 | 21:04
For di awor, e sentro di trabou, Plenchi di Trabou, ta introdusí un supsidio di gastunan di salario pa esnan ku ta traha ku ...
Instituto Hudisial Hulanda Karibense ta haña kamber di famia pa bishita
23-09-2021 | 21:19
Entrante promé di òktober 2021 Instituto Hudisial Hulanda Karibense (JICN) ta introdusí e asina yamá kamber di famia ...
CBS ta lansa e Enkuesta Òmnibus na Boneiru, Sint Eustatius i Saba
20-09-2021 | 20:53
Entre sèptèmber i desèmber 2021, entrevistadónan di Ofisina Sentral di Estadístika (CBS) na Boneiru, Sint Eustatius i Saba lo ...
Edifisio nobo di P-Direkt habrí ofisialmente
09-09-2021 | 22:28
Entrante novèmber 2020 P-Direkt tin un edifisio nobo. Tòg e apertura ofisial a laga warda riba dje dor di e medidanan di corona, ...
Inspekshon di Labor ta inspekshoná kompanianan na Saba
03-09-2021 | 19:12
Inspekshon di Labor a ehekutá diferente kòntròl na kompanianan na Saba. Na tres (3) di e en total binti (20) inspekshonnan a haña ...
A nombra Thijs Verheul komo Komandante General di Kuerpo di Bombero Hulanda Karibense
02-09-2021 | 22:14
Entrante promé di sèptèmber 2021 a nombra Thijs Verheul komo e Komandante General nobo di e kuerpo di bombero Hulanda Karibense ...
Ta parse ku turismo na Boneiru ta mehorando atrobe, 9 mil bishitante na yüni
20-08-2021 | 18:53
Turismo na Hulanda Karibense na 2020 a baha hopi pa motibu di e medida- i restrikshonnan di buelo a kousa di e pandemia di corona.
Reunion Interparlamentario di Reino Boneiru (IPKO)
20-08-2021 | 17:30
E komishonnan fiho di Relashonnan den Reino di Eerste i Tweede Kamer ta organisá e Reunion Interparlamentario di Reino (IPKO) na ...
Óptiko i optometrista nobo na Sint Eustatius
18-08-2021 | 00:00
Entrante 18 di ougùstùs Sint Eustatius tin un óptiko i optometrista, Optica Class Sint Eustatius.
Tareanan di mènedjer di programa di Akuerdo Intergubernamental Boneiru di Entidat Públiko pa Reino
10-08-2021 | 18:12
Komunikado di prensa konhunto di RCN, OLB i BZK Mènedjer di programa di e Akuerdo Intergubernamental Boneiru, Danny Rojer, den ...


text:
Ayera e celebridad y jetsetter di Aruba, Arnalda Lampe, a post algun potret riba su rednan social ora e tabata dinner na Nusr-Et na Dubay. E cadena di restaurant di luho aki su propietario ta Nusret Gökçe, cu su ‘nickname’ ta Salt Bae, y e ta un chef, carnicero y restaurador turco. Su tecnica pa prepara y condimenta carni a converti den un sensacion riba Internet entre e celebridadnan. Gökçe a nace na Erzurum, Turkia, y door di e finansas di su famia, esaki a fors’e pa laga scol den zesde klas pa e bay traha como un aprendis di carnicero den e districto Kadıköy di Istanbul.
Gökçe a bira conoci atraves di un serie di video y memes viral riba internet na januari 2017, unda e tabata mustra su arte con e ta corta carni ‘suavemente’ y sprengo e salo. Su fama mes a bin cu e video viral ‘Ottoman Steak’, di su restaurant publica riba 7 di januari riba Twitter. El a ser mira 10 miyon di biaha riba Instagram, despues di esaki el a haya e nickname ‘Salt Bae’, debi na su forma peculiar di sprengo salo: lag’e cay desde su punta di dedenan te na su brasa dilanti, y despues cay riba e tayo. Debi na e exposicion viral obteni di e publicacion aki, e perfil Gökçe a expande enormemente y a haya hopi fama entre celebridad, politico y full rond mundo.
Den su segundo bishita na Dubai, esaki ta e prome biaha cu Arnalda Lampe ta bay Nusr-Et, unda cu e celebrity chef, Nusret Gökçe, a bin personalmente na nan mesa. Nan a come un ‘golden asado’ y e carni tabata dorna cu ‘edible gold flakes’, cu ta literalmente baña den oro. E experiencia tabata hopi apart y a bira un di e restaurantnan preferi na Dubai, un destinacion turistico cu Arnalda ta gusta paso e ta moderno y tin tur cos cu bo por imagina. Eynan e shopping ta spectacular, un clima dushi den e temporada aki, y hopi importante cu e luga ta hopi ‘safe’ sin ciminalidad eynan.


text:
San Fuego, Santa Cruz, – Diaranson den careda di 2 or y mey di merdia, presencia di polis ta wordo rekeri na un adres na San Fuego, pa motibo cu un brommer cu recientemente a ser horta, a wordo localisa na e adres aki.
E brommer Hayabusa aki a wordo horta dia 25 di maart ultimo, den oranan di marduga, for di un adres na Brazil. Mesora keho a keda entrega y famia y amigonan di e doño a cuminsa cu un buskeda pa e brommer aki.
Despues di algun dia buskando y constantemente tabata post e riba facebook, a drenta algun tips cu ta indica cu e brommer horta aki lo ta scondi na un adres na San Fuego.
E famia a bay na e adres aki y enberdad a topa cu nan brommer horta, mesora a pidi pa presencia di polis, a haya e Hayabusa aki bek.
Riba Facebook por a mira con hopi agradecido e doño a keda, ela gradici un y tur cu den un forma of otro a yud’e recobra su brommer. E brommer aki ta wordo usa den careda di Dragrace.


text:
No ta pa promé biaha ku SMOC a bati bèl tokante emishon di Isla. Tur kurasoleño ta na altura di esaki entretantu. Mayoria di biaha esaki ta trata materia ku ta molestiá salubridat i medioambiente, manera dióksido di suafel òf PAKnan ku ta kousa kanser. Sinembargo, ántes, SMOC tambe a mustra riba emishon di gas dañino pa medioambiente, manera dióksido di karbon (CO2). Pasobra emishon di CO2 pa habitante na Kòrsou ta apsurdamente haltu, manera US Department of Energy ya a duna di konosé den pasado. E hecho akí ta hasi ku Kòrsou ta para den top 10 mundial di paisnan ku mas tantu materia molestioso, meskos ku e nivel di emishon di dióksido di suafel. Ta un honor dudoso.
Esaki ta kontradesí tratado internashonal manera Convention on Biological Diversity i e akuerdo di klima di Paris. Dikon? Pasobra e organisashon di prestigio Intergovernmental Panel on Climate Change ta suponé ku emishon di CO2 ta kana man na man ku keintamentu global i subida di nivel di laman – ku tin konsekuensha na promé lugá pa isla chikitu. Edemas, emishon di CO2 tambe ta kondusí na asidashon di oséano, i ref di koral no por resistí esaki adekuadamente.
CBS ta mustra kurashi ku su idea pa bai midi strukturalmente emishon di CO2, pa tur habitante di Kòrsou. E siman akí a saka e rapòrt Curaçao Carbon Footprint 2015 (mira akibou). Resultado: 26,4 tòn per capita, ku ta masha haltu mes internashonalmente mirá. Kousante prinsipal segun CBS: Isla.
Lesa e rapòrt akí: Curaçao Carbon Footprint 2015.
Pa kompará ku otro pais, wak esaki.


text:
Crisis Team ta informa
ORANJESTAD, Aruba –26 maart 2021 Aruba ta experenciando aumento drastico den casonan di COVID-19 un bes mas. E casonan cu recientemente ta keda registra ta reparti rond Aruba y den diferente categoria di edad. Nos hospital na e momento aki a bati alarma, informando cu e capasidad pa cuido intensivo ta birando limita.
Ta di gran importancia pa frena e transmision di e virus mas pronto posibel pa evita un brote mas grandi y pa por haci esaki, medidanan extra mester wordo tuma pa cu e diferente categorianan di edad unda e risico di transmision ta mas grandi. Pa e motibo aki cu e siguiente medidanan lo drenta na vigor entrante 27 di maart 2021 te cu 11 april 2021 y prome cu e fecha aki lo evalua si e medidanan ta dunando efecto of si mester ahusta.
Toque de Queda su orario ta bira di 10:00 pm pa 5:00 am y orario di ciere ta bira 9:00 pm
Tur scol lo sera 3 dia prome cu vakantie cuminsando dialuna 29 di maart, cu exepcion pa e alumnonan cu ta den examen, CP of toetsweek e alumnonan aki ta bay scol pa haci esakinan.
Gym/ localidad di ehercicio no por ta habri.
Supermercado y hardware stores mester limita clientela cu 50%. Esaki mester wordo haci door di pone menos garoshi y macuto.
Campamento no por sigui.
Programa pa mucha durante vakantie di scol of cualkier actividad pa mucha di scol no ta permiti. Cresh lo por keda habri.
Evento di drive by ‘celebracion’ of cualkier drive thru cu meta ta uno social mester wordo cansela y no por wordo organisa.
Establesimentonan cu bar/restaurant verguning por duna servicio na maximo 4 persona na mesa paden y pafo. No ta importa si ta famia of amistad. Maximo di persona na mesa ta 4, mucha bou 12 aña no ta wordo conta na mesa.
RECORDATORIO
Actividad social/ familiar na cas sea paden of pafo ta wordo altamente desconseha.
Bishita di famia na cas pa atende cu cuido general, cuido medico of emocional ta un nesesidad permisibel. Ehempel di esakinan ta hiba remedi, cuminda of duna atencion social na un mayor of familiar cu por ta biba su so of ta depende di cuido di un otro. Minimalisa contacto directo y uza tur medida di proteccion manera tapa boca y un bon higiena di man. Tambe limita e cantidad di persona pa bishita.
Entretenimiento musical por tuma lugar unicamente cu 1 presentador of musico. Ta conseha musiconan pa mantene e musica abou pa evita cu clientenan tin pa forsa pa papia of grita na momento di comunica cu otro.
Bar y rumshop ta permanese sera
Entiero/ Funeraria por tuma lugar cu maximo 10 persona.
Prohibicion di uzo di alcohol of e intencion di uzo di alcohol riba caminda of espacio publico ta sigui vigente
Samenscholing ta keda maximo 2 persona riba caminda of espacio publico
Gebiedsverbod riba tereno publico manera parkeerplaats of canto di caminda ta sigui na vigor
Cu anuncio di e cambionan aki riba mensiona, Crisis Team ta spera di por yuda comunidad den reduci e plamamento di e virus. Ta importante pa hunto cu tur e medidanan nos sigui mantene y eherce e medidanan di proteccion basico cu ta laba man frecuentemente, bistimento di tapa boca corectamente, mantene distancia fisico di 1.5 meter y evita espacionan unda tin aglomeracion di hende. Tur demas medida ya menciona anteriormente ta keda na vigor tambe.


text:
KRALENDIJK - Riba djárason 12 di yüni alrededor di 9.45 or di anochi un pèrsekushon dor di polis a tuma lugá riba Kaya Aruaco. E outo ku polis tabata persiguí a kore dal den un kashi di koriente, despues di kua e dos okupantenan a sali kore bai na pia. Investigashon den e kaso aki ta andando.
Notisia di polis di djabièrnè 7 di yüni pa djaluna 10 di yüni 2019
KRALENDIJK - Riba djasabra 8 yüni pa mas o ménos 07.45 or, a detené un hòmber di inisial C.C.C., di 27 aña en konekshon ku froude registrá.
Notisia di polis di djárason 3 di aprel pa djabièrnè 5 di aprel 2019
KRALENDIJK - Riba djaweps 4 di aprel, pa mas o ménos 3 or di atardi, sentral di polis a risibí notifikashon ku mester tin un outo na kandela den besindario di Seru Angola.
Koninklijke Marechaussee Boneiru ta sigui un estudio speshal di kore outo
KRALENDIJK - Entre 4 i 21 di yüni 2019, instruktornan di korementu di outo di Koninklijke Marechaussee lo duna e personal di Koninklijke Marechaussee na Boneiru un kurso di korementu di outo.
Notisia di polis di djaluna 01 di aprel te ku djárason 03 di aprel 2019
KRALENDIJK - Riba djamars 2 di aprel a drenta keho di kiebro den un akomodashon turístiko situá na Sabadeco. Deskonosínan a drenta di e porta di patras i a bai ku entre otro diferente telefòn, ‘tablet’ i joya.
Notisia di polis di djaweps 18 di aprel te ku djamars 23 di aprel 2019
KRALENDIJK - Riba djaweps 18 di aprel a drenta keho di ladronisia di un skuter kolo shinishi di marka Kymco, numerá MF-1610. E skuter tabata stashoná, ku lòk di kadena, dilanti di un apartamentu situá na Bulevar Julio A. Abraham.
Grupo di studiante di polis cu proyecto di “Water”
Noord Aruba - For di dia 19 maart 2019 un grupo di studiante di klas n4-2016 cu ta eherciendo nan estudio di polis ta trahando riba un proyecto riba bendemento di alcohol.
Notisia di polis di djaluna 15 di aprel te ku djárason 17 di aprel 2019
KRALENDIJK - Riba djaluna 15 di aprel a drenta keho di ladronisia di un skuter di marka Kymco. Entre 9.30 or di mainta i 5.30 or di atardi, deskonosínan a bai ku e skuter ku tabata stashoná na un establesimentu turístiko situá na Sorobon.
Notisia di polis di djabièrnè 22 di mart te ku djárason 27 di mart 2019
KRALENDIJK - Riba djabièrnè 22 di mart, alrededor di 1.30 or di mardugá a detené un hòmber di inisial E.J.R.H. di 25 aña di edat, na un establesimentu situá na Parke Wilhelmina en konekshon ku buracheria públiko, insulto i resistensia durante detenshon.
Notisianan di polis di djabièrnè 5 di aprel te ku djaluna 8 di aprel 2019
KRALENDIJK - Riba djabièrnè 5 di aprel alrededor di 2.19 di mardugá, polis a para un skuter pa motibu ku esaki no tabata tin lus i plachi di number. Na momentu ku a para e shofùr a resultá ku e no tabata tin ni papel di seguro ni rijbewijs huntu ku n’e.
Notisia di polis di djabièrnè 15 di mart te ku djaluna 18 di mart 2019
KRALENDIJK - Riba djabièrnè 15 di mart a drenta keho di kiebro den un kas situá na Kaya Uranus. Entre 7 or i 9.45 or di anochi, deskonosínan a forsa e porta di patras pa a drenta e kas i bai ku vários artíkulo, bou di kua diferente pasport.


text:
WILLEMSTAD – Curaçao Medical Center (CMC), a anunciá diaranson mainta ku mester para tur kuido elektivo spesífikamente pa pashèntnan di SVB entrante promé di òktober pa motibu ku e presupuesto di kuido ku SVB ta pagando pa 2021 no ta yega pa kubri gastunan di e pashèntnan di SVB. Lo por reanudá kuido elektivo pa pashènt di SVB na yanüari 2022 na momentu ku CMC risibí e presupuesto di e aña nobo. Kuido elektivo ta tratamentunan ku ta planiá delantá i ku no ta un emergensia. Tur sita di poliklínika lo sigui normal pa tur pashènt, inkluso esnan di SVB.
CMC a bin ta bati alarma ya mas ku 20 luna, indikando ku pa por kubri tur gastu di pashèntnan, mester apliká tarifanan di e situashon nobo di nos kadena di kuido kaminda a skohe pa un hòspital ultra moderno. E tarifanan di e lei Lb MTSV (Medisch Tarief Sociale Verzekeringen) di añanan 2000 ku ta wòrdu apliká pa traha e presupuesto no ta sostenibel i no ta yega pa kubri e gastunan aktual. E desishon pa para kuido elektivo pa pashèntnan di SVB, ta pa por baha gastu i pa asina por garantisá kuido agudo i kuido esensial na tur momentu. Ademas di e gastunan regular, den e último aña, CMC mester a kubri gastunan adishonal di COVID-19, un èkstra di ANG 13.6 mion na gastu. Alabes a realisá prestashon di kuido na pashèntnan di COVID-19 na balor di ANG 29.8 mion, kual ta sèn ku tabata destiná pa kuido elektivo. Pa loke ta trata gastunan di CMC, 75% ta gastunan fiho, pues esakinan ta keda meskos sea ta trata 1 pashènt òf 300 pashènt.
E desishon pa para kuido elektivo pa pashèntnan di SVB tin un impakto signifikante riba komunidat di Kòrsou mirando ku 85% di gastunan di pashènt ta bin di pashèntnan di SVB. E montante ku SVB a paga pa e pashèntnan aki pa 2021 a kubri te fin di ougùstùs. Na total, for di inisio di CMC, tin un diferensia di ANG 51.1 mion entre e entrada di e presupuesto ku a risibí di SVB i e presupuesto aktual di CMC. E fondonan di SVB ta basá riba e tarifanan di Lb MTSV miéntras e presupuesto di CMC ta basá riba e tarifanan nobo ku ta tene kuenta ku tur gastu operashonal di e hòspital.
E situashon finansiero aktual ku CMC ta aden ta pa vários motibu: Presupuesto di kuido ku no ta sufisiente, gastunan adishonal di Covid i otro gastunan adishonal imprevisto na inisio di e hòspital nobo. Na inisio di hòspital, gobièrnu di Kòrsou a hasi algun eskoho ku tin konsekuensia riba e likides di CMC pa un término largu. Entre otro restrukturá kadena di kuido kompletu, traha un hòspital ultra moderno, garantisá empleo di tur trahadó di SEHOS i e desishon ku e finansiamentu i pago di gastunan di konstrukshon mester bin di rekursonan di hòspital.
CMC a hasi vários esfuerso pa mantené i baha gastunan di hòspital di kual ta inkluí re-negoshá kòntraktnan vigente di material i remedi di kuido. Alabes a hasi análisis i a tuma akshon pa baha gastunan manera esnan relatá na laboratorio. CMC ta sigui den kombersashon ku gobièrnu pa por yega na un solushon pa komunidat di Kòrsou. NOTA: Texto ta scirbi na Papiamento fonetico di Corsou. Potret cortesia Dick Drayer.
WILLEMSTAD - Ayera ITS Caribbean & Latin America a lansá e promé “Smart Bus Stop” aki na Kòrsou. E “Smart Bus Stop” ta hasi biahamentu ku transporte públiko aun mas agradabel.
WILLEMSTAD - Ayera ofisialmente medidanan nobo relashoná ku COVID-19 a drenta na vigor. Un di e medidanan aki ta e uso di “QR CODE” na sitionan di rísiko haltu i kaminda tin bailamentu. Funshonarionan di e tim di kàntròl a sali kaya i a pasa na vários establesimentu kaminda normalmente sa tin aglomerashon di hende i tambe bailamentu. A indiká ku komo ku ayera tabata e promé dia, a pasa na e sitionan i wak si e kòntròl ta tuma lugá, i si e ta tuma lugá di forma korekto. Despues di ayera si lo bai kuminsá tuma medida kontra di esnan ku no ta kumpli ku e uso i kontrol di “QR Code”. NOTA: E articulo ta scirbi den Papiamento fonetico di Corsou.
WILLEMSTAD - Fiskal a pidi un kastigu total di 14 aña kontra di tres agente polisial pa akto di ladronisia, mal uso di nan poder, i falsifikashon di prosèsverbal. Ta trata dje agentenan polisial Overman, Tomsjansen, esun femenina Dorand. E tres agentenan polisial aki ta for di e grupo di seis ku dia 6 òktober tabata den korte pa mesun akto ariba proba. E tresnan ku a basha bou promé den e kaso aki, nan kaso a keda trata kompletamente dia 6 di òktober, i ayera tabata dia pa fiskal pidi kastigu pa e tres sobra nan. E tres akusadonan aki ta ser konsiderá esnan ku ta bini ku plan pa drenta den seis (6) kas, kaminda nan sa ku tin bendementu di droga i ku tin bastante sèn kèsh presente.
WILLEMSTAD - E mundu médiko aki na Kòrsou no ta masha kontentu ku Minister di Salubridat, Medioambiente i Naturalesa, sra. Dorothy Pietersz-Janga, esei pa motibu di sierto ekspreshonnan ku el a hasi i ku ta peligroso. T’asina ku den kurso di ayera a sali un karta sostené pa representantenan di e mundu médiko aki na Kòrsou, manera e.o. Asosiashon di Spesialistanan, Asosiashon di Dòkternan di Kas, di Staf Médiko, Asosiashon di Profeshonalnan Médiko den Servisio i tambe Dr. Duits, i por bisa ku básikamente su koleganan ta refutá e loke el a deklará algun dia pasá.
WILLEMSTAD - Promé minister Gilmar Pisas a anunsiá desishonnan den kuadro di medidanan pa kontené i kontrolá Covid-19. Entrante djamars otro siman 19 di oktober e ‘toque de queda’ ta bai kuminsá un ora mas lat. Na lugá di 12’or ‘toque de queda’ ta kuminsá 1’or di mardugá i ta dura te 4:30 a.m. Sr. Pisas na algun okashon a lamentá e forma ku hendenan den komunidat ta reakshoná sin ku ni sikiera a skucha òf lesa kompletu loke gobièrnu ta bini kuné.
WILLEMSTAD - Ayera mainta Kòrsou a registrá otro kaso di asesinato. Di seis pa aña 2021. E homber ku tabata sinta den su vehíkulo a keda sefta ku bala.Ayera mainta alrededor di dies pa dies, Sentral di Polis a haña informashon di un habitante ku e la tende zonido i dalmentu di porta di outo den e área di Tera Kòrá i a nota ku tin un vehíkulo para mei mei di kaminda. Mesora a dirigí unidat polisial na e sitio, kaminda nan a haña un SUV ku un persona di sekso maskulino aden i e tabatin herida di bala prinsipalmente na e parti ariba di su kurpa. Na e momentu ei, ainda e vehíkulo tabata sende.


text:
Bakval, Alto Vista: Dialuna den oranan di merdia ta drenta un informacion cu na un cas na Bakval lo tin un posibel caso di atraco. Un persona lo a mira un Honda Fit preto cu tres homber ranca bay, e hombernan a sali cu maleta for di un cas cu nan no ta biba na dje.
Mesora polis a bay na e sitio y un patruya cu tabata riba e caminda a topa cu e auto aki y a dicidi di sigi e auto. E auto a bira na altura di Cafe 080 bay ariba, e personanan den e auto a nota cu polis ta siguiendo nan, na altura di Motin Snack nan a bira bay zuid y hopi mas pazuid, e polisnan a bin topa cu e auto laga atras. Un testigo na e sitio a bisa e polisnan cu ela mira nan baha for di e auto y a core drenta mondi.
Varios patruya a yega na e sitio y a cuminsa cu un buskeda den e mondi. Despues di un rato ta drenta un informacion cu un persona lo a mira dos hende desconoci den su cura di cas, cu ta keda un poco pazuid di e mondi y a bisa polis cu e dos personanan aki tabata kibrando e porta di cas pa drenta paden. Mesora polis a bay na e cas y a rondona esaki. Na dado momento un di e sospechosonan a sali na careda y den coremento ela cay, polisnan mesora a logra detene e prome sospechoso, despues di un rato un polis a topa cu e di dos sospechoso scondi bou di un auto y a deten’e tambe.
E di tercer sospechoso no a wordo encontra, pero autoridad ta na altura di su identidad y si e no entrega su mes na tempo, e chens ta grandi cu elo por wordo buska pa team di aresto. Esaki lo nifica cu un ora pa otro nan lo por drenta cas di su mayornan y bay cune. E tres personanan aki ta sospechoso di ladronicia den e cas na Bakval.
E Honda Fit preto cu e sospechosonan tabata aden a keda confisca pa mas investigacion. Den e auto no a haya niun maleta pero si un cellular.


text:
Wak e video na final: KOMUNIKADO DI KUERPO POLISIAL KÒRSOU Kuater detenshon pa bringamentu.
Wak e video na final: KOMUNIKADO DI KUERPO POLISIAL KÒRSOU Kuater detenshon pa bringamentu.
KOMUNIKADO DI KUERPO POLISIAL KÒRSOU
295 / 2017
2 ougùstùs 2017
Kuater detenshon pa bringamentu.
KUERPO POLISIAL KÒRSOU SIRBI I PROTEHÁ
Djamars 1 di ougùstùs 2017, alrededor di 17.45 or Sentral di Polis a dirigí e patruya di polis
di Otrobanda den Breedestraat Otrobanda na altura di e viadukto pa un bringamentu ku ta
saliendo for di man.
Na yegada di e patruya nan a topa ku un multitut di persona. Un hende muhé den e
multitut aki a deklará na polis ku el a keda maltratá pa un grupo di otro hende muhé. E
agentenan a konstatá ku e tabatin un herida na su wènkbrou na banda drechi. Na mes
momento e víktima aki tabata menasá e otro partido ku morto.
En konekshon ku e kaso aki, Polis a detené kuater (4) sospechoso na e sitio pa bringamentu
i menasa. Ta trata di:
e hende muhé Sh.J.K. di 35 aña di edat, pa bringamentu/menasa;
e hende muhé R.M.M. di 24 aña di edat, pa bringamentu;
e hende muhé G.F. di 47 aña di edat, pa bringamentu i
e hòmber E.M. di 32 aña di edat pa bringamentu, tur nasé na Kòrsou.
A presentá e sospechosonan dilanti di un Fiskal Ouksiliar ku a ordená enkarselashon di e
tres hende muhénan pendiente di mas investigashon. E hòmber E.M. despues di
interogashon a rekobrá su libertat.
E investigashon ta kontinuá.


text: Diaranson merdia a drenta informe di un accidente cu hende herida na e crusada na Palm Beach dilanti di C.M.B., mesora a dirigi tanto polis como ambulans pa e sitio. Na yegada di patruya na e sitio a bin constata cu aki ta trata di un accidente pa falta di preferencia unda un Nissan Sentra bayend zuid na e crusada no a duna preferencia na e Hyundai Accent bayendo pariba riba caminda di preferencia. E dama chauffeur di e Hyundai Accent a purba brake pero no a logra para na tempo p evita e accidente. Ambulans a presenta na e sitio y a atende cu e dama chauffeur levemente herida na e sitio mes.


text:
[ÚLTIMO INFORMASHON]: Último desaroyonan relashoná ku Covid-19. Entre tantu a risibí konfirmashon di presensia di e variante Delta na Kòrsou, manera tabata sospechá kaba. Esaki ta di muestranan di dos (2) siman pasá.
Kuida bo mes i esnan rònt di bo, pa e promesa di un futuro briante bira nos realidat.
Djasabra 17 di yüli 2021 – Último Desaroyo
[ÚLTIMO INFORMASHON]: Último desaroyonan relashoná ku Covid-19. Entre tantu a risibí konfirmashon di presensia di e variante Delta na Kòrsou, manera tabata sospechá kaba. Esaki ta di muestranan di dos (2) siman pasá.


text:
Geplaatst op 12 August 2020 dor di Ministerio Tráfiko, Transporte i Planifikashon Urbano
Willemstad – Servisio pa Obra Públiko (OW) ta informá ku, a konsekuensha di un aksidente di tráfiko, e lusnan na e krusada Dokweg / Dominico (Don) Martina Boulevard ta temporalmente for di servisio.
Djárason den oranan di mèrdia a tuma lugá un aksidente di tráfiko na e krusada ariba menshoná kaminda un vehíkulo a dal kontra di e poste di lus di tráfiko, i sak’e kompletamente for di suela. Konsekuentemente e krusada kompleto ta sin lus di tráfiko aktualmente. OW huntu ku e kompania enkargá, a detektá e daño i lo dura un máksimo di dos siman promé ku e lusnan ta bèk den funshon.
OW ta hasi un apelashon na outomobilistanan, ku ta usa e via aki, pa kore ku koutela. E servisio lo hasi tur esfuerso pa mas lihé posibel por remediá e situashon i ku e lusnan por ta bèk den funshon.


text:
Club Kibrhacha den cuadro di nan 36 aña di existencia ta organisa un Webinar, cu lo tuma luga otro siman diahuebs y diabierna (30 di September y prome di October). Esaki ta e anuncio haci door di Jeffrey Matos, Director di Club Kibrahacha a duna di conoce. Banda di celebracion di nan añanan di existencia, ta recorda e hecho cu e fecha di prome di October ta celebra Dia di Adulto.
Traha Hunto pa un Miho Bienestar di Adulto Mayor lo ta tuma di e Webinar. E envehecimento tumando luga na Aruba bou di un gran parti di e poblacion ta algo cu Club Kibrahacha ta pasa aden dia a dia debi na e trabou cu nan ta desplega. Esaki ta un forma pa traha hunto cu otro organisacionnan y trece e topico di Envehecimento na Aruba na discusion pa yega na solucionnan cu ta na beneficio di e grupo aki.
Un di e boluntarionan na Club Kibrahacha ta Lenny Gertvliet y el a splica cu e Webinair ta tuma luga na John F. Kennedy Edu Center. Tur hende lo ta orador di Aruba mes y lo trata topiconan cu tin di haber cu bienestar di personanan di edad avansa. Oradornan lo ta Bart Kool (parti financiero), Desiree Helder (lo elabora riba e parti di vivienda); dr. Curiel (salud di curpa) y Lenny Gertvliet lo papia riba e uzo di tempo liber di grandinan. Lo tin un orador di Hulanda cu lo bay via di ZOOM.
Henter comunidad ta wordo invita pa inscribi. Por yama Club Kibrachacha na 5828159. Riba diahuebs e evento lo ta den oranan di mainta so y diabierna e lo ta henter dia.


text:
Atleta Shanayah Howell a firma su beca Olimpico esaki como parti di su preparacion pa Tokyo 2020.
Despues cu siman pasa, Shanayah a firma su aplicacion pa ricibi un beca Olimpico, awe diamars e atleta elite di BMX a firma den forma oficial e beca Olimpico. Mainta na e cede di Comite Olimpico Arubano, e directiva di COA hunto cu e Direccion Tecnico a firma cu e atleta elite Shanayah Howell cu awor tambe ta forma parti di e atletanan cu e keda escohi anteriormente. Howell a firma e Beca Olimpico pa cu e preparacion pa e Weganan Olimpico Tokyo 2020.
Un beca Olimpico tin como meta pa duna un atleta apoyo di e nivel mas halto, pa asina e por prepara su mes miho y trata di logra un clasificacion pa Weganan Olimpico. Cu e apoyo aki e atleta tin acceso na facilidadnan di entrenamento superior, na entrenadonan specialisa y por participa na mas competencia clasificatorio.
Mirando e aprobacion di IOC pa otorga na e nos atletanan un beca Olimpico pa Tokyo 2020 ta un logro super grandi pa nos atletanan como parti di nan desaroyo deportivo y un logro grandi pa deporte Arubano. E beca ta yuda cubri un parti di e gastonan envolvi cu e preparacion ta trece cun’e.
Staf y personal di COA ta desea e atleta Shanayah Howell tur clase di exito y ta spera cu e atleta lo sa di haci bon uzo di e oportunidad aki, y cu e lo produci e resultadonan cu tanto nos ta anhela.


text:
[:en]
EM Magazine ta un revista skibi na Hulandes ku ta wordu produsi dor di EM-vereniging na Belgika.
EM Magazine ta un revista bi-anual ku ta kontené hopi informashon interesante relashoná ku e teknologia di EM.
Den e revista resientemente tin tambe artikulonan di usuarionan di EM akí na Kòrsou. Di e forma ei eksperenshanan ku EM di usuarionan na Hulanda, Belgika, Alemania i di tur amigunan di EM rònt mundu ta keda kompartí.
Aki na Kòrsou nos ta ofresé e revista pa rekouda fondo pa Parke Tropikal – Curaςao Zoo Nature Reserve.[:]


text:
ORANJESTAD: Aruba Bank ta e banco local cu ta conoci pa sostene deporte na Aruba. Aruba Bank a sponsor Blue Eagles Aruba, un team di menor bou di 8 aña cu ta practica baseball.
Blue Marlins Aruba conhuntamente cu e organisacion di Centro di Bario Noord Eagle a bin hunto pa crea e ekipo pa asina por duna e e muchanan oportunidad di por bai representa Aruba na Cartagena, Colombia durante e siman di 2 pa 8 di augustus.
Aruba Bank ta desea e ekipo completo, cu ta consisti di dieztres (13) hungado, y e coaching staff cu ta consisti di Giovanni Leocadia, Alvaro Maduro, Andy Figaroa y Jourick Blanco, exito durante e campeonato. Go get them!


text:
WILLEMSTAD – Pa basta tempu dosentenan i mayornan preokupá ta konstatá ku e nivel di aritmétika i matemátika a baha signifikantemente bou di alumnonan ku ta bishitando skol di fundeshi i skol sekundario na Korsou.
Según Etienne Ys, presidente di fundashon Tur Ta Konta, aritmétika i matemátika ta sumamente importante pa desaroyo di un hende i su abilidat pa resolvé problema, meskos ku idioma ta importante pa su aptitut komunikativo. “Un mucha ku no por konta, no ta konta”, Ys deklará.
Komo tata di dos yu muhé adolesente, esaki ta algu ku e la eksperensia den su mes kas, i e mester a yuda nan komprondé e materia. “Mi a mira ku e atenshon personal ku mi a duna nan, a hasi un impakto signifikante den nan puntonan”, Ys a rekonosé. Según Ruth Statia, mama di alumno Gianni di 13 aña, e gastunan pa paga bijles ta astronómiko. “Si bo no tin 400 florin pa luna pa mucha, ta difísil pa bo yu haña guia. Aktualmente mi no por paga pa manda mi yunan bijles, pues mi a keda hopi kontentu pa e sosten gratuito di e fundashon”, ela konkluí.
Según Rhyenne Zimmerman, kende ta un tutor boluntario, e problema di mas grandi ku hopi mucha tin, ta e desabilidat lingwístiko. “Mi a observa ku ora e mucha no ta domina Hulandes bon, e no ta komprondé kiko e mester hasí ora e ta resolvé problemanan di aritmétika. Unabes e tradukshon ta klaro, nan ta komprondé e sòm of les”, ela splika. “Nos no por aseptá ku nos yunan ta kaba skol di fundeshi sin no por domina e materia básiko”, Ys a añadi. “Ora bo ta wak e resultadonan di EFO toets, 40% no ta haña un sufisiente pa e materia”.
Tur Ta Konta
Según Ys bo no mester ta un dosente of un eksperto di matemátika pa por yuda un mucha, pero si bo mester tin un nivel di HAVO – VWO. E konsepto ta ún tutor pa ún mucha, pa asina e alumno haña tur e atenshon nesesario. E tutor por yuda e mucha un ora pa siman na kas of na un lugá públiko i no ta praktiká materia nobo, pero ta sigui e kuríkulo di skol. “Awe nos tin 170 tutor ku ta traha ku 12 skol, di grupo 6, 7 i 8 i ya a yuda 140 mucha”, Ys a deklará. Statia ya a konstatá avanse den e resultadonan di su yu Gianni. “Gianni a bira masha motiva pa ku aritmétika”, ela splika. ’Tambe Gianni su puntonan a subi i m’a mira un kambio den dje, paso e no tin miedu más pa aritmétika”, ela kompartí.
Kambio den nos sistema edukashonal
Si Statia, kende tin tres aña na Kòrsou, mester kompará e nivel di aritmétika na Hulanda ku esun djaki, e haña esaki poko swàk. “E alumnonan mester traha ku hopi material kopia i traha hopi ku stensel pretu ku blanku, i esaki no ta stimulá e mente di e muchanan”, ela splika. Según Ys, semper tin espasio pa drecha nos sistema di edukashon, unda por ehèmpel mester traha más ku teknologia digital i mester duna e maestronan más entrenamentu. Na sèptèmber próksimo, fundashon Tur Ta Konta lo trese un eksperto di matemátika fo’i Singapur pa un seminario pa diskutí riba e desaroyo den enseñansa internashonalmente. Pa e aña eskolar benidero, e fundashon, ku ta drai kompletamente riba donashon, ke kontinuá ku e quiz Tur Ta Konta i ke kuminsá ku e workshop pa mayor. Tambe e fundashon ta negoshando ku publikadónan di buki di skol pa kreá un plataforma digital pa asina e mayor por haña akseso na kas.
Outor: Deya Mensche


text:
30 Mar Curoil i Curgas durante di e periodo di Covid-19
Durante di e periodo di alerta en konekshon ku Covid-19, Curoil i Curgas komo e provedornan eksklusivo di produktonan petrolero na Kòrsou i Boneiru, ta kontinuá ku servisio, pero sí redusiendo puntonan di benta i tumando medidanan di prekoushon pa salbaguardiá bo bienestar i esun di nos empleadonan.
Por fabor tuma nota di e siguiente kambionan den nos servisio na Curgas i Curoil Gas Stations. Entrante 31 di mart 2020:
- Curgas Skalo i Curgas Colon ta será te un próksimo aviso. Por hasi kompra di gas di 100 lbs na Curgas Muizenberg, Curgas Tera Kòrá, pòmp di gasolin Sta Rosa òf via nos plataforma online, www.curoil.com.
- Pa loke ta trata kompra di gas di 20 lbs, manera kustumbrá por akudí na e puntonan di benta/stashonnan di yena gas di Curgas. Pòmp di gasolin Colon ta será te un próksimo aviso. Pòmp di gasolin Sta. Rosa, Muizenberg i Cas Chikitu ta habrí pa duna servisio.
- Na e puntonan di benta ariba menshoná, Curoil/Curgas a tuma e medidanan di prekoushon nesesario pa salbaguardiá bienestar di tantu nos klientenan komo nos empleadonan;
Nos ta urgí tur kliente di Curgas i pòmpnan di gasolin di Curoil, pa mantené un distansia seif di aproksimadamente 2 meter for di otro.
- Na puntonan di benta di Curgas ku ta parti paden di un edifisio, ta permití un máksimo di 5 kliente den e lokalidat.
- Preferibel hasi pago ku tarheta di banko.
- Nos ta desinfektá nos aparato- i ekiponan regularmente.
- Por fabor sigui instrukshon di nos personal na e puntonan di benta.
Curoil/Curgas lo sigui monitoriá e desaroyonan rondó di Covid-19 di aserka i ta enfatisá ku tin sufisiente produkto almasená pa por keda brinda nos komunidatnan un servisio optimal.


text:
WILLEMSTAD – E fin di siman tras di lomba tabata dominá pa e tremendo ambiente patrosiná pa Curaçao North Sea Jazz Festival. E di seis edishon di e festival atrobe a proba di ta un evento di tanda ku ketu bai ta markando pauta internashonalmente. E aña akí, e presentashon mas energétiko di e festival tabata indudablemente esun di Wyclef Jean. Tambe Wyclef a duna un presentashon úniko den e bario di Oranjestraat na e WIFI’ing Park kreá pa fundashon Turtuga.
E famoso kompositor i kantante haitiano ku a bende miónes di albùm durante su ilustro karera ku Fugees i tambe komo solista, alabes a kolaborá ku artistanan renombra manera Shakira, Bono i Avicii. Apesar di tur su fama, Wyclef no a pèrdè e fanatikada fo’i bista, i ta tuma tempu pa konosé e pueblo ku semper a sostené.
Djasabra ultimo a toka turno di Oranjestraat, un di e barionan mas bieu di Kòrsou, unda In Ya Face Entertainment i Fundashon Turtuga a invita un grupito modera di muchanan di bario i nan mayornan i demas fanatikada, pa bini huntu i gosa di un presentashon inesperá.
Wyclef yegá riba un bròmer, pa asina e por a mira mas tantu posibel di nos isla. “Ami ta hòmber di pueblo, i mi stima hende, i no ta tur hende por paga un karchi pa wak mi presentashon, p’esei mi ta tuma mi tempu pa mi konosé e pueblo”, ela splika. Wyclef tabata espesialmente interesa over di e meta di e WIFI’ing Park, i kon esaki ke trese e habitantenan di bario huntu pa asina e interkambio sano di idea tuma lugá. Tabatin algun paisano haitiano presente, kende ela duna un serenada conmovedor i a tuma tempu pa saka potrèt ku nan.
Durante di su presentashon Wyclef a konta diferente anékdota di su bida personal, manera kon ela lanta den e bario patras di Croix-des-Bouquets na Haiti, bou di sirkunstansianan masha humilde. “Mi ta konta mi yu muhé ku mi tabata bai skol riba buriku, loke e no ta kere, pero bo por imagina bo ku ora m’a muda pa New York na edat di 10 aña, esaki tabata un shòk inmenso”, ela kompartí.
Tambe ela papia primintí di pronto bini ku material nobo i ta kolaborando ku varios artista di renombre. Despues ela duna un presentashon gratis na tur presente, kende por a gosa di varios hit manera ‘Gone till November’ i ‘Guantanamera’. Promé ku Wyclef a bai fo’i Oranjestraat ela sòru di saka potrèt ku tur hende i a desplegá un pasenshi enorme pa tur presente.
Su presentashon durante festival tabata unu energétiko i e públiko presente no a para ketu. A reina un atmosfera eufóriko unda un i tur a gosa un bol, ya ku e enigmátiko artista ta konosí pa su presentashon inolvidabel. “Bo duna e públiko tur loke bo tin, nan ta duna bo nan kurason bèk i Kòrsou sigur tin un lugá spesial den mi kurason”, e Wyclef a konkluí. “Lo mi bin bèk sigur.”
Outor Deya Mensche


text: Sentro Hubentut i Famia ta bai kuminsá e kurso di konosé bo kurpa. E kurso pa muchanan di entre 6 i 8 aña ta kuminsá dia 5 di yüli. E kurso pa muchanan entre 9 i 11 aña ta kuminsá 7 yüli. E kurso ta un bes pa siman di 3or pa 4.30 di atardi i lo dura 6 siman. Durante e kurso e muchanan ta risibí informashon tokante e desaroyo físiko ku e mucha muhé i mucha hòmber ta eksperensiá. Tambe e muchanan ta siña kon atendé ku kambio físiko. Durante e kurso ta trata konosementu tokante, e partinan íntimo, higiena di partinan íntimo, fekundashon i desaroyo di beibi den barika (matris). E kurso a duna atenshon na norma i balor, i balor propio. Mayornan por inskribí e yu pa kurso na telefòn 701 52 60 òf 701 52 61. E último dia di inskripshon ta djabièrnè 23 di yüni.


text:
Departamento di Impuesto:
Tur contribuyente por paga nan impuesto pa vehiculo di motor parcialmente prome cu e fecha final di 30 di juni 2021
E condicionnan pa e servicio di pago parcial ta lo siguiente:
Ta paga impuesto di vehiculo di motor delanta
Ta haci e pago pa luna
Ta paga e suma minimo rekeri sea Afl. 50 of Afl. 200 (depende e categoria di plachi).
No por paga menos cu Afl. 50 a menos cu e debe (restante) ta menos.
Ta haci e ultimo pago mas tarda riba e fecha final.
E servicio di pago parcial ta valido unicamente pa pago di impuesto di vehiculo di motor.
Categoria di plachi
A, V, MFA, MFV, TR, V, B (bus chikito)
AG, BR, GAR,
B (bus grandi) Plachi personalisa DT, O, T
Suma minimo pa luna
Afl. 50
Afl. 200
Por haci pago di awor caba
Si e contribuyente ainda falta pa paga e segundo parti di impuesto di vehiculo di motor 2021, no ta necesario pa warda te ora e fecha final ta cerca pa cumpli cu e pago den un solo biaha. Na e momentonan aki ainda tin chens cu por haci e pago den 2 biaha. Ultimo pago mester sosode prome of riba dia 30 di juni venidero.
Online Banking
Cumpli cu e pago na tempo
Gerencia di Departamento di Impuesto
17 di mei 2021
Alabes Departamento di Impuesto ta recomenda su contribuyentenan pa paga via e sistema di Online Banking di e banconan local, uzando e metodo di “Bill Payment”.
Pa e pagonan online por wordo procesa debidamente, ta importante pa inclui e siguiente informacion: - Persoonsnummer na cual e vehiculo ta registra
- Number di auto
- E periodo di cuenta cu ta pagando (por ehempel: jul-dec 2021)
Por acudi tambe na e oficina principal na Camacuri, e MFA-nan of edificio di Post Aruba na San Nicolas.
Cu e sistema di pago parcial, Departamento di Impuesto ta ofrece e contribuyentenan e espacio pa por cumpli na tempo y asina evita gasto extra innecesario cual ta e boet administrativo di 50% riba e saldo di impuesto habri. Si no
cumpli cu e pago na tempo, e boet ta wordo procesa y añadi na e debe di impuesto automaticamente riba dia 1 di Juli 2021. Den e caso aki e contribuyente lo ricibi un cobransa adicional (naheffingsaanslag).
Pa mas informacion, bishita www.impuesto.aw pagina di informacion di impuesto di vehiculo di motor na https://www.impuesto.aw/wanneer-moet-u-motorrijtuigbelasting-betalen/


text:
Oranjestad, Aruba, 27 juli 2020: Pa medio di e comunicado aki SMAC ta confirma cu ta berdad cu NO lo bay tin Carnaval na januari/februari 2021. Mirando e situacion actual di COVID-19 y cu Carnaval ta aglomeracion di hende y teniendo na cuenta e situacion financiero actual, no ta na su lugar pa organisa Carnaval na januari/februari 2021. SMAC conhuntamente cu Gruponan Uni, Stichting Musica y Raad van Toezicht a tuma e decision aki. SMAC hunto cu Raad van Toezicht a sinta na mesa cu Minister di Finanzas, Economia y Cultura/Gobierno pa sinti kico nan posicion ta pa cu Carnaval 2021. Gobierno tampoco ta mira Carnaval factibel na januari/februari 2021 y mester tene cuenta cu hopi factor entre otro esnan ya menciona aki riba.
Na 2021 SMAC, Gruponan Uni y Stichting Musica lo organisa un asina yama “Carnival Warm Up Event” den e luna di juli. Dor di organisa algun actividad y paradanan ta yuda e gruponan di
Carnaval pa crea un fondo chikito.
SMAC hunto cu Gruponan Uni y Stichting Musica a tuma e decision pa crea un concepto nobo pa cu nos prestigioso Carnaval 2022. E tres organisacion nan aki ta deliberando con pa crea e concepto nobo pa Carnaval sin ta serca di e temporada di Pasco, Dande, Aña Nobo y celebracion di Tres Rey. Hopi biaha ya ta cuminsa cu preparacion nan pa Carnaval caba den luna di november y december. E pensamento ta bay pa hala Carnaval pa un temporada mas stabil manera juli, augustus of september. Halando Carnaval for di e temporada ariba menciona ta duna tur hende mas espacio pa celebra Stichting Maneho di Aruba su Carnaval e dianan di fiesta den tur trankilidad, nos lo no ta mara mas na e fecha di Diaranson di Shinishi y ta duna mas tempo pa prepara pa nos Carnaval.
Di e manera aki pues Carnaval lo conoce un etapa nobo y un temporada nobo. Por menciona tambe cu un di e beneficionan di organisa Carnaval na juli, augustus of september lo ta cu esaki ta cay p’afo di nos temporada di “high season turistico”, dunando e temporada nobo aki un boost positivo pa nos economia, cual nos isla mester mas di dje na e momento aki.
SMAC, Gruponan Uni y Stichting Musica ta invita pueblo di Aruba pa participa den e decision aki dor di manda bo idea nan pa nos via mail na: infosmacaruba@gmail.com
. Asina cu nos tin mas
informacion relaciona cu e temporada nobo di Carnaval na aña 2022, nos lo trece tur informacion pa tur esnan pendiente di nos Dushi Carnaval.
Terminando cu un saludo carnavalesco mi ta keda sin mas,
Jason Brown
President SMAC


text:
ORANJESTAD, Aruba – Crown Aruba ta feliz di por regala premionan den nan campaña di “Happy Monday”cu a resulta un exito total riba rednan social. E campaña “Happy Monday” ta encera un rifa di Afl.250 riba Instagram. Un di e personanan cu a “Like & Comment” riba e publicacion aki tabata Jose Perez, cu mesora tambe a gana e premio di Afl. 250 cash.
Mescos cu Jose Perez, abo tambe lo por bira un di e feliz ganadonan di e campañanan di Crown Aruba ariba Social Media. Ta invita henter comunidad pa sigui participa y gana premionan fabuloso!
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10or di mainta pa 2or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
-
Watch all of 2020 pre-season testing LIVE on F1 TV - Formula 1 RSS UK02/06/2020
Watch all of 2020 pre-season testing LIVE on F1 TV - Formula 1 RSS UKWatch all of 2020 pre-season testing LIVE on F1 TV Formula 1 RSS UK
-
Ring the Red Bell - Windows Weekly 658 - Thurrott.com02/06/2020
Ring the Red Bell - Windows Weekly 658 - Thurrott.comRing the Red Bell - Windows Weekly 658 Thurrott.com
-
Judy Jones Brinegar, 1945-2020 - Loudoun Now02/06/2020
Judy Jones Brinegar, 1945-2020 - Loudoun NowJudy Jones Brinegar, 1945-2020 Loudoun Now
-
Managed Wi-Fi Solution Market to enjoy 'explosive growth' by 2026: Cisco Systems, Aruba, Huawei, Ubiquiti - Redhill Local Councillors02/06/2020
Managed Wi-Fi Solution Market to enjoy 'explosive growth' by 2026: Cisco Systems, Aruba, Huawei, Ubiquiti - Redhill Local Councillors
-
Common messages for the Caribbean - R4V Sub-Regional Coordination Platform - World - ReliefWeb02/06/2020
Common messages for the Caribbean - R4V Sub-Regional Coordination Platform - World - ReliefWeb
-
catholicsentinel.org - Catholic Sentinel02/05/2020
catholicsentinel.org - Catholic Sentinelcatholicsentinel.org Catholic Sentinel
-
716 Style: Meet Charlene Minx of Salon de Coquette - Buffalo News02/05/2020
716 Style: Meet Charlene Minx of Salon de Coquette - Buffalo News716 Style: Meet Charlene Minx of Salon de Coquette Buffalo News
-
Network Access Control (NAC) Software Market Growth And Key Players Insights: McAfee, Trustwave, Aruba, Pulse Secure - Instant Tech News02/05/2020
Network Access Control (NAC) Software Market Growth And Key Players Insights: McAfee, Trustwave, Aruba, Pulse Secure - Instant Tech News
-
2020 WorldSBK: more race wins on the grid than any other season - SBK02/05/2020
2020 WorldSBK: more race wins on the grid than any other season - SBK
-
In full: The semi-finalists in the BHStar Awards - Bournemouth Echo02/05/2020
In full: The semi-finalists in the BHStar Awards - Bournemouth EchoIn full: The semi-finalists in the BHStar Awards Bournemouth Echo
-
Hopi hende riba caminda durante La Ora Loca na Santa Cruz02/06/2020
Hopi hende riba caminda durante La Ora Loca na Santa Cruz
Diaranson anochi, pa 8’or en punto, e diferente gruponan di e districto di Santa Cruz a sa di subi caya pa asina participa den La Ora Loca, cu e tema La Ora Loca Goes to Space”, demostrando asina nan fantasia di solo, luna y e planetanan. Por a tuma nota di un publico basta grandi […]
The post Hopi hende riba caminda durante La Ora Loca na Santa Cruz appeared first on 24ora.com.
-
Mal maneho ta inaceptabel: Awe of mañan ta kita director di Serlimar02/06/2020
Mal maneho ta inaceptabel: Awe of mañan ta kita director di Serlimar
E dianan di e Director di Serlimar ta conta….anto riba un band’i man! Esaki ta un decision cu a cay den e Hunta di Supervision di Serlimar diaranson. E maneho hiba pa Hensley Davelaar a causa cu awe Serlimar ta na punto di bati bancarota. A causa un desaster financiero grandi durante cu Hensley Davelaar […]
The post Mal maneho ta inaceptabel: Awe of mañan ta kita director di Serlimar appeared first on 24ora.com.
-
Tur cos ta cla pa Festival di Tumba 2020 02/06/2020
Tur cos ta cla pa Festival di Tumba 2020
Aruba prepara bo mes paso Festival di Tumba 2020 ta full cla pa diasabra awor 8 februari 2020, cu lo tuma luga den Carnival & Entertainment Village. Diaranson, 5 di februari a tira lot pa e secuencia di banda pa diasabra awor. Esaki a keda como lo sigiente: 1. Agrupacion Stimami Jelisse Boekhoudt 2. 1OAK […]
The post Tur cos ta cla pa Festival di Tumba 2020 appeared first on 24ora.com.
-
Warda Nos Costa a invadi El Bory Barbershop y bay cu yabi02/06/2020
Warda Nos Costa a invadi El Bory Barbershop y bay cu yabi
Propietario di El Bory Barbershop a haya su mes den un sorpresa masha desagradabel mes ora cu Warda Nos Costa a invadi e luga. El a conta cu nan a bay cu e yabi di e Barbershop y a saca e clientenan cu tin hopi aña afo, despues cu e mes a sali bay bin […]
The post Warda Nos Costa a invadi El Bory Barbershop y bay cu yabi appeared first on 24ora.com.
-
Resultado di sorteonan di wega di number pa februari 5, 202002/05/2020
Resultado di sorteonan di wega di number pa februari 5, 2020
Aki ta sigui resultado di e diferente sorteonan di Lotto, E Loteria di Aruba. Click lesa mas pa por mira e otro resultadonan di e otro sorteonan y click riba e imagen pa magnifica. Catochi 0296 5470 4838 Big 4 6873 10ff 3893 Zodiac 5483 – Leo Lotto di Dia 21 – 06 – 16 […]
The post Resultado di sorteonan di wega di number pa februari 5, 2020 appeared first on 24ora.com.
-
Gobierno mester ta mas flexibel cu permiso pa parasol y stoel riba beach02/05/2020
Gobierno mester ta mas flexibel cu permiso pa parasol y stoel riba beach
Julio Watersports ta pasando un dilema cu su parasolnan y no solamente e empleadonan ta preocupa, pero tambe e turistanan cu ta huur esakinan y ta pidi pa Gobierno ta mas flexibel.Julio Bennett, propietario di Julio Watersports, ta conta cu e ta kere cu tur cos ta draai rond di envidia. A yama polis pa […]
The post Gobierno mester ta mas flexibel cu permiso pa parasol y stoel riba beach appeared first on 24ora.com.
-
Boto di Aruba a sink den awanan Venezolano02/05/2020
Boto di Aruba a sink den awanan Venezolano
Den oranan tempran alarma ta wordo bati via di Kuststation di Aruba Ports Authority y tambe Kustwacht cu tin un boto di Aruba (Topgun) cu a sink. Ta trata di un boto tipo peñero di dos motor. E boto aki recien a wordo bendi y awe mainta a sali riba un trip di piscamento. Ta […]
The post Boto di Aruba a sink den awanan Venezolano appeared first on 24ora.com.
-
Bo ta cla pa dianan di locura!02/05/2020
Bo ta cla pa dianan di locura!
“Bo ta cla? Prepara!” Siman pasa un y tur nan curiosidad a keda desperta pa un flyer cu a ser parti na diferente puntonan di nos isla, como tambe ariba medionan digital, social y den medio nan di communicacion. Y mescos cu abo cu a lesa of mira esaki hopi a puntra nan mes tambe […]
The post Bo ta cla pa dianan di locura! appeared first on 24ora.com.
-
Tips pa un temporada di Carnaval sano pa tur – Sociaal Crisis Plan02/05/2020
Tips pa un temporada di Carnaval sano pa tur – Sociaal Crisis Plan
E temporada mas druk di Carnaval ta den porta y Sociaal Crisis Plan kier a comparti algun tips pa mayornan y cuidadonan di mucha pa asina henter e comunidad por pasa un temporada di Carnaval sano y dushi! Sociaal Crisis Plan conhuntamente cu 34 otro instancia e aña aki ta comparti e mensahe pa “Ban […]
The post Tips pa un temporada di Carnaval sano pa tur – Sociaal Crisis Plan appeared first on 24ora.com.
-
Resultado di sorteonan di wega di number pa februari 4, 202002/04/2020
Resultado di sorteonan di wega di number pa februari 4, 2020
Aki ta sigui resultado di e diferente sorteonan di Lotto, E Loteria di Aruba. Click lesa mas pa por mira e otro resultadonan di e otro sorteonan y click riba e imagen pa magnifica. Catochi 0070 9831 5043 Big 4 8126 10ff 0312 Zodiac 5076 – Sagitario Lotto di Dia 13 – 24 – 09 […]
The post Resultado di sorteonan di wega di number pa februari 4, 2020 appeared first on 24ora.com.


text:
Pa haya informacion of material informativo tocante malesa contagioso (Dengue - Presenacion di dengue.pps, SOA (malesa transimiti sexualmente, Foodborne Diseases, tuberculosis etc.), por acerca Servicio pa Combati Malesa Contagioso. Ta duna informacion den forma di conferencia y informacion priva na studiante, scol y sector hotelero. Tambe na compania priva, departamento di gobierno y otro instancianan interesa. Esaki ta sosode pa medio di un presentacion di Power Point.
Ta duna informacion na oficina di Servicio pa Combati Malesa Contagioso na grupo chikito di maximo 5 pa 6 persona. Ta duna charla na grupo grandi na nan sitio di trabao mes.
Por haci peticion of traha cita via telefon, fax, e-mail of personalmente na e enfermeronan di e servicio.


text:
Zr.Ms. Holland entretantu ta ful swing ku e yudansa di emergensia na Haiti. E barku di patruya a sali dia 20 di ougùstùs pa bai urgentemente e isla, ku a keda asotá pa un teremoto. Nèt promé ku esei, Marina den algun dia a sabi di kita mas ku 2.160 kilo di kokaina for di riba merkado. Esaki a sosedé durante un relashon di kolaborashon guiá pa Merka ku ta enfoká riba e lucha internashonal kontra droga. E kaptura di e kontrabanda awe numa a keda publiká.
Un di e intersepshonnan tabata posibel despues di un tep di Wardakosta Region Karibe. Esaki a deskubrí un ‘go-fast’ sospechoso. E helikòpter marítimo di kombate NH90, stashoná a bordo di Zr.Ms. Holland, a nabegá bai riba dje. Un frankotiradó di Infantería di Marina konsekuentemente a dispará riba 3 motor di e boto i a derumbá esakinan. Esei tabata nesesario despues ku siñalnan pa stòp i e disparonan no tabatin e efekto deseá.
Una bes ku a logra stòp e ‘go-fast’, un ekipo kombiná di Wardakosta Merikano i Kuerpo di Marina a subi bordo di e ‘go-fast’. E ekipo a saka e bultunan di droga ku a ser tirá den laman for di awa. Tabata trata di mas ku 1.000 kilo di kokaina.
Mas droga
Despues di esaki Zr.Ms. Holland tabata envolví den un kaptura di mas o ménos 800 kilo di kokaina. E droga aki tambe tabata a bordo di un ‘go-fast’. Despues di un tep, Holland a nabegá bai riba nan. E destakamentu Legal di Estádos Unídos a logra éksito den e intersepshon aki i a konfiská e kokaina.
Algun dia despues atrobe bingo! Un biaha mas e barku di Marina a involukrá e helikòpter di bordo pa obligá un ‘go-fast’ pa e stòp. Esei a logra despues di señalnan pa stòp i tirunan di atvertensha. Un biaha mas a tira 360 kilo di kokaina den laman, ku despues a ser saká for di den laman. E sospechosonan despues a keda entregá den man di Wardakosta Merikano.
Tur e sospechosonan i e droga finalmente a keda entregá na Wardakosta Merikano pa persekushon na Estádos Unídos. E 3 kapturanan a keda hasí den lapso di 1 siman. Tabatin un di 4 kaptura di 1.325 kilo di droga, pero esei a keda menshoná anteriormente kaba. E frekuensha di e kuater kapturanan di droga den un siman mester keda kalifiká komo algu UNIKO.


text:
Ta asina lamentabel pa mira con un politico cu tanto voto enves di a yuda su Pais den Parlamento, a...Read more
Ken por a imagina cu ya caba nos lo a cuminsa drenta den e ambiente di campaña politico un aña...Read more
Opinion Publico: Esaki ta un Arubiano fuerte Charleston Kelly trahado Azia Restuarant- Gianni’s group ! Mane boso a wak cu...Read more
Ayera a por a wak un otro articulo mas unda ta persegui contra un piscado. Den e caso aki, un...Read more
Como un empleado preocupa mi ta pidi tur e sindicatonan di sector publico pa por fabor duna contenido na e...Read more
Mi ta un Arubiano bibando na Hulanda pa 11 aña, Ora a yega pa mi bin mi pais bek pa...Read more
For di algun dia caba ora cu e situacion di CoronaVirus rond di mundo a cuminsa na escala mas y...Read more
Opinion Publico: Diaranson mainta por a tuma nota di un grupo di taxista cu a organisa pa manifesta contra Gobierno,...Read more
Un biaha mas por a mira riba social media un denuncia den forma di video, di con un Taxi Pirata...Read more
Diadomingo mainta un ciudadano a raporta riba media social Facebook con tin persona(nan) no tin nan Aruba na pecho y...Read more
Opinion Publico: Parlamento luna pasa a prohibi Benny Sievinger pa biaha pasobra e ta un sospechoso y ta un berguensa...Read more
Un cos ta trece noticia y otro cos ta scupi bo rabia, bo gal y negativismo tur santo dia den...Read more
Con un pueblo por biba trankil si tur dia CAFT ta keda pone Gobierno legtimo cu un pueblo democratico a...Read more
Oposicion y den e caso aki partido AVP specificamente e fecha di 20 di September, 2019 aki lo mester a...Read more
Ex-prome minister di Aruba. Mike Eman a tene un discurso cual el a jama “Discurso Nacional” pero eingelijk e no...Read more
Opinion Publico: E ta un hecho cu e aparato gubernamental ta costa Pais Aruba mas placa cu e ta produci....Read more
Pueblo ta ora cu e pais chikito tin cu lanta para y stop di ta ciego sordo mudo, for di...Read more
Bida mester ta semper den balans. Semper mester tin balans den tur cos cu wordo haci p’asina por sigura un...Read more
Analisis: Hende normal ta spaar pa propositonan necesario y situacionnan di urgencia. Partido AVP a haci net lo contrario. Nan...Read more
Observador: Nos tur ta corda con Mike Eman a grita den Parlamento net prome cu pueblo a rechas’e cu e...Read more


text:
ORANJESTAD — E companianan local di aviacion Aruba Airlines y Insel Air a cuminsa haya pago di parti di nan entrada for di gobierno di Venezuela. Autoridadnan di e pais tambe a compromete nan mes pa paga e resto di placa cu falta.
Segun informe lo tin un ausente riba e lista di companianan cu ta haya nan cen y esaki lo ta Tiara Air. Director y propietario Alejandro Muyale no kier confirma ni desmenti cu su compania no a haya placa. Unico declaracion cu e kier duna ta cu ‘cos ta mustrando bon’ y si otro companianan ta hayando nan placa paga, no tin motibo pakico esaki lo no tin cu pasa cu Tiara Air.
Aruba Airlines
Aruba Airlines ta un di e companianan cu tambe ta bula pa Venezuela y tin cu haya nan entrada di ganashi na dollars for di e pais ey. Anteriormente director Onno de Swart a conta cu Aruba Airlines tambe tin un suma basta grandi wanta na Venezuela pero a logra mantene su mes riba pia via su inversionista. De Swart no kier divulga e suma total cu e tin cu haya ainda, pero ta splica cu e pagonan cu ta drentando aden aworaki ta pa desde januari di aña aki te cu awor. Ademas ta trata akinan di sumanan chikito.
A pesar di esaki, e suma mas grandi ta pa e lunanan di mei – 31 di mei 2013 Aruba Airlines a cuminsa bula extensamente pa Venezuela – te cu december aña pasa, den cual Aruba Airlines a bula mas cu nunca pa Venezuela. Pagonan pa e periodo aki no a drenta ainda, pero segun De Swart gobierno di Venezuela a aproba pagonan aki y a compromete su mes na haci esakinan. Aunke cu De Swart ta confirma cu su competidor Tiara Air – cu te ainda ta depende pa gran parti riba mercado Venezolano – no ta aparece riba e lista di companianan cu ta hayando nan entrada di 2013 y 2014 paga, e tambe ta haya cu no por paga un anto keda sin paga un otro.
Suspension di pago
Tiara Air te ainda ta den un periodo di suspension di pago den cual ta purbando di haya inversionista pa injecta placa den un incarnacion mas chikito di e aerolinea y paga e creditornan. E compania ya caba a manda gran cantidad di nan trahadornan cas pa asina alivia gastonan.
Tiara Air te hasta a perde su licensia temporalemente ora a manda managernan cas. For di Venezuela Tiara Air mester haya un total di casi 30 miyon dollar. Gobierno di Aruba a regala un suma di 1 miyon dollar pa cubri gastonan pa un siman y a participa den negociacionnan cu gobierno Venezolano pa yega na un areglo di pago. Mientras tanto DAE, un otro compania local di aviacion, a canta bancarota pasobra nan a keda mucho tempo sin haya nan entrada for di Venezuela.
Autor: Ariën Rasmijn


text:
DEN LUNA DI OCTOBER ARUBA A RICIBI 21.882 TURISTA
27.6% DI LOCUAL A RICIBI NA OCTOBER 2019
ORANJESTAD – A.T.A. ta desea pa informa nos comunidad di e situacion actual pa loke ta trata e industria turistico, conforme informacion compila na e momentonan aki.
TURISMO ‘STAY-OVER’
Durante luna di october 2020 nos isla a yama bonbini na un total di 21.882 bishitante ‘stay-over’. Di e bishitantenan aki, 20.403 tawata procedente di Norte America y 1.041 tawata procedente for di diferente paisnan Europeo. 438 bishitante tawata procedente di otro pais/islanan den region. Mester tene na cuenta cu ainda e fronteranan cu Latino America ta cera pa Aruba – cual lo bay habri bek na december binidero. Ora compara e resultado cu e scenario optimista y conservativo, por mira cu e resultado ta mustra un subida compara cu september, pero cu e resultado ta bao di e scenario conservativo.
E BISHITANTE Y ACOMODACIONNAN
36.6% di nos bishitantenan a keda na un high rise hotel y 6.8% a keda na un low rise hotel. 38.5% a keda na un di nos timeshare resorts. 18.1% a keda den acomodacionnan alternativo. E edad di mayoria di nos bishitantenan durante luna di october tawata entre 30 pa 39 aña (4.852) y entre 50 pa 59 aña (4.434).
EXPERIENCIA DI NOS BISHITANTENAN
Desde e reapertura di nos frontera, e evaluacion pa Aruba door di nos bishitantenan a crece gradualmente. Esaki a wordo midi pa medio di comentario duna riba mas cu 100 ‘review sites’ manera Tripadvisor entre otro. E score pa loke ta e satisfaccion general di nos bishitantenan ta halto cu un score di 9.34 (1 ta mas abao y 10 ta esun mas halto). Esaki ta un aumento si mira cu prome cu COVID-19 e average tawata un score di 8.83.
TURISMO CRUCERO
E industria di crucero a paralisa desde inicio di e pandemia y ainda no tin fecha concreto riba re-inicio di operacion den e region di Caribe. E industria ta pendiente pa CDC (Centers for Disease Control and Prevention) aproba e recomendacionnan di e protocolnan relaciona cu COVID-19 pa barconan di crucero.
E situacion di e barconan cu por mira staciona den nos waf ta un asina yama ‘warm lay-up’ cual kiermen cu e barco ta riba un standby, wardando riba instruccion na momento cu operacionnan re-inicia. E actividad aki ta produci cierto entrada pa nos economia entre otro unda e barconan ta abastece nan productonan localmente. Mester menciona cu no tin turista riba e barconan pero solamente e minimo na tripulante (skeleton crew) y nan mester cumpli estrictamente cu tur protocol local y internacional pa loke ta e pandemia actual.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (cual anteriomente tawata wordo yama ‘Tourism Receipts’) pa e prome kwartaal di aña 2020 a contribui cu AWG 1.017.9 miyon den nos economia, cu ta 7% menos compara cu e mesun temporada na 2019. Esaki naturalmente ta debi na e pandemia global di Covid-19 unda Aruba tambe a cera su fronteranan temporalmente cual a inicia na luna di maart 2020 te cu juli 2020.
Mescos cu otro destinacionnan, nos isla ta pasando den momentonan di reto pa loke ta trata e pandemia aki. Ta importante pa nos tur sigui e protocolnan manera stipula door di diferente instancianan. Hunto nos lo vence y nos isla y su turismo lo sigui florece.


text:
Segun Fundashon Nos Grandinan i Fundashon Pro Bista Sosten i kuido di famianan i komunidat ta importante pa un grandi i persona ku tin problema ku bista
Segun Fundashon Nos Grandinan i Fundashon Pro Bista
Sosten i kuido di famianan i komunidat ta importante pa un grandi i persona ku tin problema ku bista
Segun funshonarionan di Fundashon Nos Grandinan i Fundashon Pro Bista, mirando ku nos grandinan i personanan ku tin limitashon visual ta hendenan ku mester di èkstra kuido i atenshon, famianan ta esnan promé yamá den kuido adekuá na nan sernan kerí. Dado kaso e persona en kestion no tin famia òf famianan ta biba afó, bisiñanan tambe por yuda nan.
Nos konosé e akshon di fin di aña ku ta karga e nòmber “Bon Bisiña”. Den e situashon ku Kòrsou i mundu ta konfrontando pa loke ta trata e pandemia di Corona virus, sosten di komunidat a bira esensial den nos manera di anda pa ku otro. Un man tin ku yuda e otro, special ora ta yega na hende grandi, hende grandi ku ta den rolstoel, hende grandi ku tan an só i mask u klaro personanan ku tin problema ku bista.
Ora ta trata di kasonan ku ta regard personanan menos pudiente ku no por move fasil i ku no tin moda pa suplemento diario, famianan por aportá na esaki i perkurá pa esun den nesesidat por sisti su stoma i bebe su vitamina pa mantené su sistema imunológiko stabil. Empresarionan di barrio por pone sèn huntu i yuda esnan ku ta den nesesidat. Tur hende di kada barrio tin un bista ken tur tin un òf diferente tipo di problema. Sosten di famia i komunidat ta di vital importansha den e tempunan aki.
Corona virus a sorprendé tur komunidat mundial i mester usa e momentunan difisil aki pa reflekshoná, tam as humano posibel, yuda i duna bèk. Pa e motibu aki, Fundashon Nos Grandinan i Fundashon pro Bista ta hasi un apelashon na famianan pa step up to the plate in a suidadanonan ku por pa yuda kaminda tin mester den bo barrio, poniendo atenshon na esnan indefenso ku ta hende grandi, personanan ku problemanan visual i maske nan no ta nos grupo di enfoke, nos muchanan kresiente.


text:
Inspekshon di labor a ehekutá diferente kòntròl na kompanianan na Sint Eustatius. Na dos kompania a bin topa ku un total di seis estranhero ku tabata permanesé ilegalmente riba e isla i pa kua no a otorgá pèrmit di trabou. KPCN i KMar a duna asistensia durante e kòntròlnan aki, ku a ehekutá di forma dirigí a base di señal. A pone e seis personanan konserní bou di supervishon di KPCN pa atendé ku nan mas aleu.
Na ámbos kompania no tabata trata di eksplotashon di labor. E dunadónan di trabou ta haña un but komo ku nan a violá e Lei di labor di estranhero BES. No ta permití pa laga trahadónan di afó traha sin un pèrmit pa esaki. E legislashon aki ta protehá e merkado di labor i ta kombatí konkurensia deshonesto.
E inspektornan di labor a konstatá algun violashon riba e área di e Lei di labor BES. Diferente dunadó di trabou a haña un atvertensia komo ku strukturalmente nan ta laga nan trahadónan traha mas ku kuarenta ora, miéntras nan no ta paga nan èkstra pa overtaim. Ta permití overtaim solamente bou di kondishonnan stipulá i kontra un kompensashon pa overtaim.
Banda di ehekushon di kòntròlnan den kuadro di trahamentu honesto, seif i salú, na e momentunan aki, inspekshon di labor ta investigá algun kaso na Sint Eustatius kaminda posiblemente tin froude ku e sosten di corona.


text:
Wayaca – Dialuna mainta algo prome cu 6’or un accidente serio ta sosode altura di Wayaca Falls.
Home Uncategorized Accident cu tres persona herida, cual un dama cu ta seriamente herida...
Accident cu tres persona herida, cual un dama cu ta seriamente herida na altura di Wayaca Falls
Segun nos a compronde un auto lo a haya flat tire y nan lo tawata cambiando e tire pa por continua nan caminda.
E autonan envolvi ta un Nissan Sentra, un Nissan Platina y un Nissan March.
Un total di tres persona a resulta herida. Loke nos a compronde na e sitio ta indica cu aparentemente manera nos a bisa caba cu a bay pa cambia un tire y e Nissan March bahando di pariba ta dal cu velocidad halto na banda robes di e Platina.
Debi na e impacto aki e personanan cerca a resulta herida. Na yegada di polis personal di ambulance cu tawata cerca tawata atendiendo cu un dama cu a resulta gravemente herida y no tawata na tino. E lo tawata hala rosea poco poco.
E dama aki mirando su situacion cu ta serio a wordo transporta cu urgencia pa hospitaal, mientras a keda trata e otro heridonan.
Door cu ta trata di un accidente hopi serio, a pidi presencia di departamento tecnico di polis y tambe specialista di trafico.
E caminda a wordo cera ambos banda, caminda investigacion a dura algo mas cu 2 ora largo.
Pues aki ta trata di un accidente hopi lamentabel y investigacion lo tin di determina kiko exactamente a sosode.


text:
KOMUNIKADO DI KUERPO POLISIAL KÒRSOU Detenshon di un sospechoso.
KOMUNIKADO DI KUERPO POLISIAL KÒRSOU
290 / 2017
1 ougùstùs 2017
Detenshon di un sospechoso.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 31 di yüli 2017 alrededor di 16. or, Sentral di Polis a dirigí un unidat polisial na un kas den Saturnusstraat. Despues di a risibí yamada ku na e momento ei tin un hòmber na e adrès menshoná ta hòrtando. Na yegada di e unidat na e sitio nan a topa ku un hòmber ku un baki di sushi (kliko) ku diferente artíkulo di koper i aluminio den dje.
En konekshon ku esaki polis a detené e hòmber K.F.R. di 50 aña di edat, nasé na Kòrsou, sospechá di ladronisia.
A presentá e sospechoso dilanti di un Fiskal Ouksiliar ku a ordená su enkarselamentu pa mas investigashon.


text:
Un ekipo di Neuroscientifico di e Universidad di Medicina di Georgetown University Medical Center a centraliza den un forma nobo pa “switch off” convulsionnan epileptico den modelonan di animal- y esaki lo por revolushonan e forma actual cu ta trata e condishon aki.
E descubrimento aki a keda publica den Proceedings of the National Academy of Sciences (PNAS), unda nan ta provee e prome evidencianan di esaki unda ta mustra cu mientras cu diferente tipo di atakenan di epilepsia ta cuminsa den varios area di e cerebro, toch nan tur por keda controla door di ataca un set chikito di neurona den e cerebro of e parti tendril-like neuronal axons di e cerebro.


text:
Awe Minister di Salú, Medioambiente i Naturalesa a aserká prokurador general ku e petishon pa a korto plaso hasi un investigashon (feitenonderzoek) tokante e surpaso di presupuesto i finansiamentu èkstra na balor di 200 mion florin, ku ta nesesario pa terminá konstrukshon, transishon y demas kostonan di HNO/Curaçao Medical Center.
Publiká dia 6 di ougùstùs dor di Ministerio di Salú, Medioambiente i Naturalesa.
WILLEMSTAD- Awe Minister di Salú, Medioambiente i Naturalesa a aserká prokurador general ku e petishon pa a korto plaso hasi un investigashon (feitenonderzoek) tokante e surpaso di presupuesto i finansiamentu èkstra na balor di 200 mion florin, ku ta nesesario pa terminá konstrukshon, transishon y demas kostonan di HNO/Curaçao Medical Center. Motibu di e petishon menshoná ta e akusashonnan sin base den media ku pa algun siman kaba konsistentemente algun persona ta hasi pa trata na tacha e integridat di diferente miembro di Konseho di Minister, en espesial e minister di Salú, Medioambiente i Naturalesa. Diariamente e personanan aki ta trata na krea un imágen negativo dor di kalumniá i difamá, bisando ku miembronan di konseho di minister ta òf tin intenshon pa hòrta pa asina enrikesé nan mes. E akusashonnan aki no tin niun base di bèrdat. E akusashonnan ku ta keda hasí públikamente dor di sierto miembronan di parlamento, ku tambe a hasi denunsia na Ministerio Públiko ta denunsia falsu. Esaki tambe minister a denunsiá na Ministerio Públiko.
Minister di Salú, Medioambiente i Naturalesa a hasi petishon via Parlamento di Kòrsou na Kontrolaria General di Kòrsou, i tambe na SOAB pa hasi un investigashon den e kaso di HNO. Tur dos organisashon ta disponé di informashonnan relevante den e kaso.
Tambe minister ta sostené manera e la anunsiá públikamente i na vários okashon den parlamento di Kòrsou, un enkuesta parlamentario riba henter e proyekto di kuminsando na Fundashon Hospital Nobo (FHN – 2009/2010), Nos Hospital Nobo (NHH-2010 – 2013) i Hospital Nobo Otrobanda (HNO – 2013/2019) te ku finalisashon di e proyekto.


text:
KRALENDIJK – Dia 10 di òktober 2010 Boneiru, Sint Eustatius i Saba kada un a bira un entidat públiko den Hulanda. E espektativanan na inisio di e kambio estatal tabata haltu. Durante e último añanan a logra basta kos. E nivel di kuido di salú i di enseñansa a mehorá konsiderablemente. Sinembargo, segun mi punto di bista, te ainda a tene muchu tiki kuenta ku nos kultura i sirkunstansianan lokal, pa kua tantu enseñansa komo kuido mester ta na nan servisio. Tin hopi kos ku ta laga di deseá. No ta tur e espektativanan ku hendenan tabatin dia 10 di òktober 2010 a keda realisá.
Ta nesesario pa siña di e añanan ku a pasa, no pa keda mustra dede riba loke no a bai bon, pero pa mira dilanti i hasi palabrashon tokante futuro. I tokante esaki mi disertashon ta bai.
Na momentu di e reforma sigur dos punto tabata di importansia dikon polítikamente mirá Boneiru a skohe pa un laso direkto ku Hulanda. Esakinan por sierto tabata eliminashon di e retrasonan enorme riba tereno infrastruktural i riba tereno di nivel di provishonnan, e área sosial. E konsepto núkleo den e diskushonnan di e tempu ei tabata ku semper e tópiko mester tabata prosperidat i bienestar di e siudadano Boneriano.
Miéntras ku desaroyo di un infrastruktura sólido (tantu físiko komo humano) mester a kontribuí na un nivel di prosperidat mas haltu, e sistema sosial lo mester a sòru pa esnan vulnerabel, spesialmente despues di a sali for di merkado laboral, lo por a hiba un bida digno di un ser humano. Na okashon di e deklarashon final, e ‘slotverklaring’ a enkargá Hulanda ku e obligashon di kuido aki.
Infrastruktura
Na momentu ku den kontinuashon di mi disertashon mi ta papia tokante rekuperashon riba tereno infrastruktural, e ora ei esaki ta inkluso infrastruktura humano. Ta trata di sufisiente kapasidat di ehekushon di parti di gobièrnu pa por ehekutá e tareanan ku a asigná na dje adekuadamente. Ámbos komponente, tantu e infrastruktura físiko komo esun humano, ta indispensabel pa un desaroyo ekonómiko duradero salú i sólido, ku na su turno lo sòru pa prosperidat pa kada siudadano, loke lo ta un faktor importante den e lucha kontra pobresa (un di e Metanan di Desaroyo Duradero pa 2030 di Nashonnan Uní, di kua Hulanda ta un ko-firmante).
Ta di lamentáku despues di un laso di 11 aña, ainda Boneiru su infrastruktura tin un retraso di tal índole, ku no por tin kestion di un sosten sólido di nos desaroyo ekonómiko. Kontrario na un munisipio normal na Hulanda, nos tin e tarea pa no solamente establesé un infrastruktura adekuá, pero pa alabes mantené esaki na un manera duradero. No por keda sin mustra riba e echo ku kaminda den kaso di munisipionan na Hulanda sierto infrastruktura ta keda kompartí konhuntamente, sea riba nivel nashonal òf sea riba nivel di koperashon munisipal, Boneiru ta pará su so den esaki. Un aeropuerto bon ekipá, un haf apropiá pa suministro di produkto i servisio, e aspirashon pa yega na fasilidatnan alternativo di energia i un hòspital di nivel haltu, djis pa menshoná un par, ta eksigí invershonnan kontinuo i duradero, i alabes den trahadónan di maneho kualifiká.
Un infrastruktura bon hinká den otro i bon mantené no ta un meta riba su mes, pero esaki kada biaha di nobo tin komo meta pa ta na servisio di e siudadano, pero tambe na servisio di e produkto Boneiru ku nos ta pone riba merkado komo sosten di un di nos pilánan ekonómiko mas importante, nos turismo.
Pero ta di importansia eminente tambe pa otro sektornan ku ainda mester desaroyá i ku tin ku sòrupa den futuro nos por hinka sufisiente kapital estranhero den nos ekonomia pa un balansa komersial i un balansa di pago salú. Esaki ta duna nos e posibilidat pa den futuro diversifiká e ekonomia frágil di e eskala chikitu di nos isla, pa por wanta sla i no pusta riba un kabai so. E pandemia a mustra kon frágil nos ekonomia ta.
Den e sentido aki por pleita pa un aserkamentu konhunto integral di tantu gobièrnu lokal komo e ministerionan enbolbí, manera e konklushonnan di rapòrt Spies ‘Sinku aña konektá’ tambe ta boga p’e. Konkretamente, pa realisá esaki mi ta boga pa un mandatario di reino apart (sekretario di estado òf ‘junior minister’) pa solamente islanan BES, ku e ora ei ta haña e ròl di kordinadó entre e ministerionan na Den Haag i e gobièrnunan lokal na islanan BES. E retrasonan pa loke ta trata nos kareteranan, e edifisionan den kua gobièrnu lokal ta ubiká, nos aeropuerto, nos haf, fasilidatnan di IT i otronan ta supstansialmentemuchu grandi pa por garantisá un dunamentu di servisio bon i pagabel.E konekshon aéreo entre e islanan ABC ku ta sumamente karu tambe tin su efekto.
Segun mi opinion mester buska e solushon den kolaborashon struktural ku finansiamentu struktural. Den e sentido aki ta parse mi konsehabel i deseabel ku Hulanda i nos mes ta keda guiá paespíritu i letra di artíkulo 73 di e Karta Magno di Nashonnan Uní, kaminda segun mi ta duna sufisiente garantia pa gobièrnunan di teritorionan di kua e pueblo no a atkerí gobernashon propio kompleto ainda, i ku esaki Hulanda ta rekonosé e prinsipio ku interesnan di abitantenan di e teritorionan aki ta bini na promé lugá i ta aseptá esaki komo un tarea sagrado. E kontenido di forma aktual di koperashon ku a skohe ta laga di deseá i tin ora ta okashoná kontradikshonnan fuerte ku no ta stimulá un relashon gubernamental salú.
Man den man ku e realidat di Boneiru despues di un laso di 11 aña den e státus nobo ku mi a deskribí aki riba, ta bai e infrastruktura humano.
Manera e rekuperashon riba tereno di infrastruktura físiko ta na benefisio di e siudadano, di e hende, asina tambe gobièrnu, tantu di Reino komo lokal, mester karga, renobá i sigui edifiká esaki mas aleu.
Pa e motibu aki gobièrnu mester ta ekipá ku personal ku ta kualitativamente bon kapasitá riba nivel di maneho, pero tambe esaki mester ta e kaso riba nivel di ehekushon. Asigná sierto tareanan na gobièrnu lokal, ku no ta akompañá pa e finansa nesesario i personal ku ta kualitativamente bon kapasitá, no ta logra nan meta. For di e pòrtir na entrada di e servisio te na e direktor den su toren mester ta kombensí ku nan tin un solo tarea krusial pa kumpli kuné, esta: duna servisio na e siudadano.
Den e sentido aki mi ta boga pa un trayekto di rekapasitashon aselerá di e personal aktual (na un manera desisivo pa logra hañae persona korekto na e puesto korekto), pero tambe pa selektá i nombra preferiblemente profeshonalnan lokal, esunnan ku ta pafó di Boneiru tambe. Relashoná ku esaki ta di importansia pa adaptá e sistema di salario di gobièrnu lokal, mas tantu posibel basá riba merkado. Trabou tin ku paga, pero nivel di traha i pensa profeshonal apsolutamente mester duna fruta.
Mester tuma otro insentivonan tambe na konsiderashon, manera otorgamentu favorabel di hipotek i disponibilidat di tereno na èrfpagt pa personanan ku ta biba pafó di Boneiru.
Nivel di provishon
Artíkulo 110, insiso 3 di ERNA tabata bisa: ‘Un saldo negativo ta keda aprobá pa ordenansa nashonal, òf kambiá teniendo kuenta ku mester keda garantisá, ku e teritorio insular por laga su aparato gubernamental funshoná normalmente i ku e teritorio insular por sòru pa e provishonnan ku, mirando su nesesidat i e provishonnan na teritorio insular Kòrsou por konsiderá komo rasonabel. Si ta nesesario, pa medio di ordenansa nashonal por stipulá reglanan nobo al respekto’.
For di 10-10-1- no mag i no por tin kestion mas di un saldo negativo, mirando ku a base di lei a stipulá ku presupuesto mester ta ekilibrá. Sinembargo esaki no ta kita, manera a resultá, ku e Entidat Públiko no por laga su aparato gubernamental funshoná i sòru pa sierto provishonnan a base di e nesesidat ku e ta konsiderá rasonabel.
Por ehèmpel Entidat Públiko Boneiru no por move riba polítika di entrada i e tin solamente posibilidatnan limitá den kaso di kombatimentu di pobresa i dunamentu di ayudo sosial. Si den tempu di Antia Hulandes, Kòrsou tabata e punto di referensia, despues di 10-10-10 a pone riba papel ku e nivel di provishonnan mester ta garantisá di tal manera riba e punto di referensia ku esaki ta akseptabel na Hulanda.
Den e aspekto aki, manera ta resultá tambe for di rapòrt Spies, e motivashon di diferensiashon no ta un motibu di hustifikashon ku segun artíkulo 132a di konstitushon e lo por ta pa e realidat aktual kaminda e standart di bida di relativamente hopi habitante (segun Regioplan mas òf ménos 40%) ta keda hopi atras kompará ku loke na Hulanda Oropeo nan ta konsiderá aseptabel.
Sitashon for di e konklushonnan di rapòrt Spies:
Sinembargo, hopi biaha e islanan ta eksperensiá arbitrariedat ora ta trata di kon for di Hulanda Oropeo ta anda ku aplikashon di e prinsipio di igualdat. Den artíkulo 1, insiso 2, di Statüt a inkluí motibunan di hustifikashon pa diferensiashon entre Hulanda Oropeo i Hulanda Karibense. (For di 2017 a inkluí e artíkulo aki den artíkulo 132 a di konstitushon.) E motivashon pa e eskoho den legislashon na fabor òf netamente niun diferensiashon pa loke ta trata Hulanda Oropeo i entre e islanan, sigur den kuminsamentu tabata varia i hopi biaha tabata defisiente. Riba e punto aki for di gobièrnu di Reino no tin (tabatin) un aserkamentu uniforme òf direkshon apropiá. Aunke esaki den e trayekto pa yega na e transishon, teniendo kuenta tambe ku e preshon di tempu den e periodo ei, kisas tabata inevitabel, e akusashon di arbitrariedat ku hopi biaha ta tende na e islanan ta komprendibel. Spesialmente den área sosial nan ta eksperensiá e arbitrariedat aki. No ta fásil pa imaginá ku faktornan manera klima i sirkunstansianan geográfiko – sirkunstansianan ku segun Statüt lo por kondusí na sierto diferensianan – lo por ta un hustifikashon pa e realidat aktual kaminda e standarte di bida di relativamente hopi habitante ta keda leu atras kompará ku loke na Hulanda Oropeo nan ta konsiderá aseptabel’.
Ku e Akuerdo di Kralendijk (akuerdo dentro di Diálogo Sentral entre e partnernan sosial, inkluso Entidat Públiko Boneiru) a duna un empuhe serio, edifikando mas aleu riba e trayekto di TamaravanArk pa den kuater aña di tempu yega na oumentu di suèldu mínimo, for di kua por derivá e kompensashonnan sosial. Ta trata di un ehersisio ku de fakto ya for di 10-10-10 por a kuminsá kuné. Esaki ta e motibu ku, no opstante ku ta papia ku elogio tokante e inisiativa aki, pa hopi hende e no ta sufisiente pa alkansá e nivel ku ta aseptabel den Hulanda. Sigur nò ora no ta traha konkretamente i na un manera desisivo riba redukshon di kosto di bida i e ‘costofdoingbusiness’, e gastunan pa hasi negoshi.
Segun ami aki tin un oportunidat pa un maneho konkreto pa e periodo di e gabinete nobo na Den Haag i na Kralendijk.For di e karta di kontesta na e komishon fiho pa Asuntunan den Reino ta resultá ku e ministerio di Asuntunan Sosial i e frakshonnan ku ta representá den e komishon ampliamente ta kompartí e punto di kuido aki, miéntras ku a laga un kantidat di e puntonan di kuido aki pa kuenta di responsabilidat di e gabinete entrante. Lo ta rekomendabel pa stipulá un punto di bista di maneho konkreto den e segundo mitar di aña 2021 den konsulta ku gobièrnu di Boneiru (eventualmente dentro di Diálogo Sentral), di manera ku entrante 1 di yanüari 2022 por kontinuá ku e trabounan pa yega na mehorashon di e situashon aktual. Un biaha mas, e Akuerdo di Kralendijk a ofresé un empuhe konkreto pa logra esaki.
Naturalmente tin mas punto problemátiko, manera e komishon Spies tambe ta indiká. En todo kaso ami kier a duna prioridat na loke e realidat aktual ta na Boneiru. A siudatnan aleman Aken i Keulen tampoko nan no a traha den un dia so. Pero nos tin ku kuminsá un kaminda sí. Mi a skohe pa e trayekto aki, ku segun mi opinion ta ofresé resultadonan tangibel, pa porfin krea un pida satisfakshon mas grandi serka nos poblashon, ku e direkshon ku a skohe enberdat ta pa un mihó prosperidat i bienestar pa nos hendenan.
E desafio pa nos tur awor akí ta e pregunta si esaki no ta e momentu korekto pa mediante un minikonferensia polítiko evaluá e manera ku a skohe pa yena e státus aktual, sigur pa loke ta trata e puntonan di kuido ku mi a referí na nan. 10-10-10 tabata un eskoho polítiko i pa e motibu aki mester tuma desishon tokante esaki riba nivel polítiko, promé ku riba nivel atministrativo por kuminsá transformá esaki pa e bira maneho duradero. Ku hopi atenshon mi ta spera riba kontesta di ‘Politiek Den Haag’.